title: Komisijos Įgyvendinimo Reglamentas (ES) 2020/206 2020 m. vasario 14 d. kuriuo leidžiama pateikti rinkai tikrųjų kakavmedžių (Theobroma cacao L.) vaisių minkštimą, minkštimo sultis ir koncentruotas minkštimo sultis kaip trečiosios šalies tradicinį maisto produktą pagal Europos Parlamento ir Tarybos reglamentą (ES) 2015/2283 ir kuriuo iš dalies keičiamas Įgyvendinimo reglamentas (ES) 2017/2470 (Tekstas svarbus EEE)

text:
17.2.2020

                  LT

                  Europos Sąjungos oficialusis leidinys

                  L 43/66

         KOMISIJOS ĮGYVENDINIMO REGLAMENTAS (ES) 2020/206
         2020 m. vasario 14 d.
         kuriuo leidžiama pateikti rinkai tikrųjų kakavmedžių (Theobroma cacao L.) vaisių minkštimą, minkštimo sultis ir koncentruotas minkštimo sultis kaip trečiosios šalies tradicinį maisto produktą pagal Europos Parlamento ir Tarybos reglamentą (ES) 2015/2283 ir kuriuo iš dalies keičiamas Įgyvendinimo reglamentas (ES) 2017/2470
         (Tekstas svarbus EEE)
         EUROPOS KOMISIJA,
         atsižvelgdama į Sutartį dėl Europos Sąjungos veikimo,
         atsižvelgdama į 2015 m. lapkričio 25 d. Europos Parlamento ir Tarybos reglamentą (ES) 2015/2283 dėl naujų maisto produktų, iš dalies keičiantį Europos Parlamento ir Tarybos reglamentą (ES) Nr. 1169/2011 ir panaikinantį Reglamentą (EB) Nr. 258/97 ir Komisijos reglamentą (EB) Nr. 1852/2001 (1), ypač į jo 15 straipsnio 4 dalį,
         kadangi:

                     (1)

                     Reglamente (ES) 2015/2283 nustatyta, kad pateikti rinkai Sąjungoje galima tik leidžiamus naudoti ir į Sąjungos sąrašą įtrauktus naujus maisto produktus. Trečiosios šalies tradicinis maisto produktas – naujas maisto produktas, apibrėžtas Reglamento (ES) 2015/2283 3 straipsnyje;

                     (2)

                     Komisijos įgyvendinimo reglamentu (ES) 2017/2468 (2) nustatomi trečiųjų šalių tradiciniams maisto produktams taikomi administraciniai ir moksliniai reikalavimai;

                     (3)

                     pagal Reglamento (ES) 2015/2283 8 straipsnį buvo priimtas Komisijos įgyvendinimo reglamentas (ES) 2017/2470 (3), kuriuo nustatomas Sąjungos naujų maisto produktų sąrašas;

                     (4)

                     pagal Reglamento (ES) 2015/2283 15 straipsnio 4 dalį Komisija turi priimti sprendimą, kuriuo leidžiama pateikti Sąjungos rinkai trečiosios šalies tradicinį maisto produktą;

                     (5)

                     2019 m. sausio 30 d. ir 2019 m. kovo 28 d. bendrovės „Nestec York Ltd.“ ir „Cabosse Naturals NV.“ (toliau – pareiškėjai) pateikė Komisijai pranešimą, kuriame nurodė ketinančios Sąjungos rinkai pateikti tikrųjų kakavmedžių (Theobroma cacao L.) vaisių minkštimą, minkštimo sultis ir koncentruotas minkštimo sultis (kakavmedžių vaisių minkštimą) kaip trečiosios šalies tradicinį maisto produktą, kaip apibrėžta Reglamento (ES) 2015/2283 14 straipsnyje. Savo prašymuose pareiškėjai nurodo, kad tikrųjų kakavmedžių (Theobroma cacao L.) vaisių minkštimas, minkštimo sultys ir koncentruotos minkštimo sultys skirti vartoti visiems vartotojams tokie, kokie yra, arba kaip maisto sudedamoji dalis;

                     (6)

                     pagal Įgyvendinimo reglamento (ES) 2017/2468 7 straipsnio 2 dalį Komisija paprašė pareiškėjų pateikti papildomos informacijos dėl pranešimo galiojimo. Prašoma informacija pateikta 2019 m. balandžio 12 d. ir 2019 m. birželio 20 d.;

                     (7)

                     pareiškėjų pateikti duomenys rodo, kad tikrųjų kakavmedžių (Theobroma cacao L.) vaisių minkštimas, minkštimo sultys ir koncentruotos minkštimo sultys ilgą laiką buvo saugiai naudojami kaip maisto produktas Brazilijoje;

                     (8)

                     2019 m. gegužės 22 d. ir 2019 m. birželio 20 d. Komisija pagal Reglamento (ES) 2015/2283 15 straipsnio 1 dalį persiuntė galiojančius pranešimus valstybėms narėms ir Europos maisto saugos tarnybai (toliau – Tarnyba);

                     (9)

                     per Reglamento (ES) 2015/2283 15 straipsnio 2 dalyje nustatytą keturių mėnesių laikotarpį valstybės narės arba Tarnyba Komisijai nepateikė tinkamai pagrįstų prieštaravimų dėl tikrųjų kakavmedžių (Theobroma cacao L.) vaisių minkštimo, minkštimo sulčių ir koncentruotų minkštimo sulčių pateikimo Sąjungos rinkai saugos;

                     (10)

                     todėl Komisija turėtų leisti pateikti Sąjungos rinkai tikrųjų kakavmedžių (Theobroma cacao L.) vaisių minkštimą, minkštimo sultis ir koncentruotas minkštimo sultis ir atnaujinti Sąjungos naujų maisto produktų sąrašą;

                     (11)

                     todėl Įgyvendinimo reglamentas (ES) 2017/2470 turėtų būti atitinkamai iš dalies pakeistas,

               PRIĖMĖ ŠĮ REGLAMENTĄ:

            1 straipsnis

               1.   Tikrųjų kakavmedžių (Theobroma cacao L.) vaisių minkštimas, minkštimo sultys ir koncentruotos minkštimo sultys, kaip nurodyta šio reglamento priede, įtraukiami į Sąjungos leidžiamų naudoti naujų maisto produktų sąrašą, nustatytą Įgyvendinimo reglamentu (ES) 2017/2470.

               2.   Į 1 dalyje nurodyto Sąjungos sąrašo įrašą turi būti įtrauktos šio reglamento priede nustatytos naudojimo sąlygos ir ženklinimo reikalavimai.

            2 straipsnis
            Įgyvendinimo reglamento (ES) 2017/2470 priedas iš dalies keičiamas pagal šio reglamento priedą.

            3 straipsnis
            Šis reglamentas įsigalioja dvidešimtą dieną po jo paskelbimo Europos Sąjungos oficialiajame leidinyje.

            Šis reglamentas privalomas visas ir tiesiogiai taikomas visose valstybėse narėse.
            Priimta Briuselyje 2020 m. vasario 14 d.

                  Komisijos vardu

                  Pirmininkė

               Ursula VON DER LEYEN

            (1)  OL L 327, 2015 12 11, p. 1.

            (2)  2017 m. gruodžio 20 d. Komisijos įgyvendinimo reglamentas (ES) 2017/2468, kuriuo pagal Europos Parlamento ir Tarybos reglamentą (ES) 2015/2283 dėl naujų maisto produktų nustatomi trečiųjų šalių tradiciniams maisto produktams taikomi administraciniai ir moksliniai reikalavimai (OL L 351, 2017 12 30, p. 55).

            (3)  2017 m. gruodžio 20 d. Komisijos įgyvendinimo reglamentas (ES) 2017/2470, kuriuo pagal Europos Parlamento ir Tarybos reglamentą (ES) 2015/2283 dėl naujų maisto produktų nustatomas Sąjungos naujų maisto produktų sąrašas (OL L 351, 2017 12 30, p. 72).

            PRIEDAS
            Įgyvendinimo reglamento (ES) 2017/2470 priedas iš dalies keičiamas taip:

                        1)

                        1 lentelėje („Leidžiami naudoti nauji maisto produktai“) abėcėlės tvarka įterpiamas šis įrašas:

                                    Leidžiamas naudoti naujas maisto produktas

                                    Naujo maisto produkto naudojimo sąlygos

                                    Papildomi specialieji ženklinimo reikalavimai

                                    Kiti reikalavimai

                                    „Tikrųjų kakavmedžių (Theobroma cacao L.) vaisių minkštimas, minkštimo sultys ir koncentruotos minkštimo sultys (trečiosios šalies tradicinis maisto produktas)

                                    Nenurodyta

                                    Maisto produktų, kurių sudėtyje yra naujo maisto produkto, etiketėje nurodomas naujo maisto produkto pavadinimas „tikrųjų kakavmedžių (Theobroma cacao L.) vaisių minkštimas“, „tikrųjų kakavmedžių (Theobroma cacao L.) vaisių minkštimo sultys“ arba „koncentruotos tikrųjų kakavmedžių (Theobroma cacao L.) vaisių minkštimo sultys“, atsižvelgiant į produkto pavidalą.“;

                        2)

                        į 2 lentelę („Specifikacijos“) abėcėlės tvarka įterpiamas šis įrašas:

                                    Leidžiami naudoti nauji maisto produktai

                                    Specifikacijos

                                    Tikrųjų kakavmedžių (Theobroma cacao L.) vaisių minkštimas, minkštimo sultys ir koncentruotos minkštimo sultys
                                    (trečiosios šalies tradicinis maisto produktas)

                                       Aprašymas / apibrėžtis

                                    Tradicinis maisto produktas – tikrųjų kakavmedžių (Theobroma cacao L.) vaisių minkštimas, kuris yra vandeninga, gliti ir rūgšti medžiaga, kurioje yra sėklų.
                                    Kakavmedžių vaisių minkštimas išgaunamas perskeliant kakavmedžio ankštį ir pašalinant luobelę ir pupeles; tada minkštimas pasterizuojamas ir užšaldomas. Kakavmedžių vaisių minkštimo sultys ir (arba) koncentruotos kakavmedžių vaisių minkštimo sultys gaunamos po perdirbimo (apdorojimo fermentais, pasterizavimo, filtravimo ir koncentravimo).

                                       Kakavmedžių vaisių minkštimo, minkštimo sulčių ir koncentruotų minkštimo sulčių tipinės sudėties duomenys

                                    Baltymai (g/100 g): 0,0–2,0
                                    Bendras riebalų kiekis (g/100 g): 0,0–0,2
                                    Bendras cukrų kiekis (g/100 g): > 11,0
                                    Brikso laipsnis (° Brix): > 14
                                    pH: 3,3–4,0

                                       Mikrobiologiniai kriterijai

                                    Bendras gyvų organizmų skaičius (aerobinių): < 10 000  KSV  (1)/g
                                    Enterobakterijos: ≤ 10 KSV/g
                                    Salmonelės: nėra 25 gramuose

               (1)  KSV – koloniją sudarantis vienetas.“


title: Komisijos Įgyvendinimo Reglamentas (ES) 2020/207 2020 m. vasario 14 d. kuriuo dėl gyvūnų augintinių ėdalo importo iš Saudo Arabijos iš dalies keičiamas Reglamentas (ES) Nr. 142/2011 (Tekstas svarbus EEE)

text:
17.2.2020

                  LT

                  Europos Sąjungos oficialusis leidinys

                  L 43/69

         KOMISIJOS ĮGYVENDINIMO REGLAMENTAS (ES) 2020/207
         2020 m. vasario 14 d.
         kuriuo dėl gyvūnų augintinių ėdalo importo iš Saudo Arabijos iš dalies keičiamas Reglamentas (ES) Nr. 142/2011
         (Tekstas svarbus EEE)
         EUROPOS KOMISIJA,
         atsižvelgdama į Sutartį dėl Europos Sąjungos veikimo,
         atsižvelgdama į 2009 m. spalio 21 d. Europos Parlamento ir Tarybos reglamentą (EB) Nr. 1069/2009, kuriuo nustatomos žmonėms vartoti neskirtų šalutinių gyvūninių produktų ir jų gaminių sveikumo taisyklės ir panaikinamas Reglamentas (EB) Nr. 1774/2002 (1), ypač į jo 41 straipsnio 4 dalį,
         kadangi:

                     (1)

                     Komisijos reglamente (ES) Nr. 142/2011 (2) nustatytos Reglamento (EB) Nr. 1069/2009 įgyvendinimo taisyklės, įskaitant visuomenės ir gyvūnų sveikatos reikalavimus, taikomus importuojant gyvūnų augintinių ėdalą;

                     (2)

                     gyvūnų augintinių ėdalo, įskaitant šunų kramtalą, importo į Sąjungą ir vežimo per ją tranzitu reikalavimai išdėstyti Reglamento (ES) Nr. 142/2011 XIV priedo II skyriaus 1 skirsnyje, kurio 2 lentelės 12 eilutėje pateiktas trečiųjų šalių sąrašas;

                     (3)

                     Saudo Arabijos Karalystės kompetentingos institucijos pateikė Komisijai patvirtinimus, kad Saudo Arabijos Karalystė gali laikytis atitinkamų sveikatos reikalavimų ir suteikti pakankamas garantijas dėl jos atliekamų gyvūnų augintinių ėdalo iš paukštienos gamybos tikrinimų. Todėl Saudo Arabiją galima pagrįstai įtraukti į trečiųjų šalių, iš kurių galima į Sąjungą importuoti ir per ją tranzitu vežti perdirbtą gyvūnų augintinių ėdalą iš paukštienos, sąrašą;

                     (4)

                     todėl Reglamento (ES) Nr. 142/2011 XIV priedo II skyriaus 1 skirsnio 2 lentelė turėtų būti atitinkamai iš dalies pakeista;

                     (5)

                     šiame reglamente nustatytos priemonės atitinka Augalų, gyvūnų, maisto ir pašarų nuolatinio komiteto nuomonę,

               PRIĖMĖ ŠĮ REGLAMENTĄ:

            1 straipsnis
            Reglamento (ES) Nr. 142/2011 XIV priedo II skyriaus 1 skirsnio 2 lentelė iš dalies keičiama pagal šio reglamento priede pateiktą tekstą.

            2 straipsnis
            Šis reglamentas įsigalioja dvidešimtą dieną po jo paskelbimo Europos Sąjungos oficialiajame leidinyje.

            Šis reglamentas privalomas visas ir tiesiogiai taikomas visose valstybėse narėse.
            Priimta Briuselyje 2020 m. vasario 14 d.

                  Komisijos vardu

                  Pirmininkė

               Ursula VON DER LEYEN

            (1)  OL L 300, 2009 11 14, p. 1.

            (2)  2011 m. vasario 25 d. Komisijos reglamentas (ES) Nr. 142/2011, kuriuo įgyvendinami Europos Parlamento ir Tarybos reglamentas (EB) Nr. 1069/2009, kuriuo nustatomos žmonėms vartoti neskirtų šalutinių gyvūninių produktų ir jų gaminių sveikumo taisyklės, ir Tarybos direktyva 97/78/EB dėl tam tikrų mėginių ir priemonių, kuriems netaikomi veterinariniai tikrinimai pasienyje pagal tą direktyvą (OL L 54, 2011 2 26, p. 1).

            PRIEDAS
            Reglamento (ES) Nr. 142/2011 XIV priedo II skyriaus 1 skirsnio 2 lentelės 12 eilutė pakeičiama taip:

                           „12

                           Gyvūnų augintinių ėdalas, įskaitant šunų kramtalus

                                       a)

                                       jei tai perdirbtas gyvūnų augintinių ėdalas ir šunų kramtalai: 35 straipsnio a punkto i ir ii papunkčiuose nurodytos medžiagos.

                                       b)

                                       jei tai žalias gyvūnų augintinių ėdalas: 35 straipsnio a punkto iii papunktyje nurodytos medžiagos.

                           Gyvūnų augintinių ėdalas ir šunų kramtalai turi būti pagaminti pagal XIII priedo II skyrių.

                                       a)

                                       jei tai žalias gyvūnų augintinių ėdalas:
                                       Reglamento (ES) Nr. 206/2010 II priedo 1 dalyje arba Reglamento (EB) Nr. 798/2008 I priede išvardytos trečiosios šalys, iš kurių valstybės narės leidžia importuoti tų pačių rūšių gyvūnų šviežią mėsą, bet tik su kaulais.
                                       Jei tai žuvų žaliavos – Sprendimo 2006/766/EB II priede išvardytos trečiosios šalys.

                                       b)

                                       jei tai šunų kramtalai ir gyvūnų augintinių ėdalas, išskyrus žalią gyvūnų augintinių ėdalą:
                                       trečiosios šalys, išvardytos Reglamento (ES) Nr. 206/2010 II priedo 1 dalyje, ir šios šalys:

                                                   (JP) Japonija

                                                   (EC) Ekvadoras

                                                   (LK) Šri Lanka

                                                   (TW) Taivanas

                                                   (SA) Saudo Arabija (tik perdirbtas gyvūnų augintinių ėdalas iš paukštienos)

                                             Jei tai perdirbtas gyvūnų augintinių ėdalas iš žuvų žaliavų – Sprendimo 2006/766/EB II priede išvardytos trečiosios šalys.

                                       a)

                                       jei tai konservuotas gyvūnų augintinių ėdalas: XV priedas, 3 skyriaus A dalis;

                                       b)

                                       jei tai perdirbtas gyvūnų augintinių ėdalas, išskyrus konservuotą gyvūnų augintinių ėdalą: XV priedas, 3 skyriaus B dalis;

                                       c)

                                       jei tai šunų kramtalai: XV priedas, 3 skyriaus C dalis;

                                       d)

                                       jei tai žalias gyvūnų augintinių ėdalas: XV priedas, 3 skyriaus D dalis.“


title: Komisijos įgyvendinimo reglamentas (ES) 2020/208 2020 m. vasario 14 d. kuriuo iš dalies keičiamas Reglamentas (EB) Nr. 29/2009, nustatantis bendro Europos dangaus duomenų ryšio paslaugų reikalavimus (Tekstas svarbus EEE)

text:
17.2.2020

                  LT

                  Europos Sąjungos oficialusis leidinys

                  L 43/72

         KOMISIJOS ĮGYVENDINIMO REGLAMENTAS (ES) 2020/208
         2020 m. vasario 14 d.
         kuriuo iš dalies keičiamas Reglamentas (EB) Nr. 29/2009, nustatantis bendro Europos dangaus duomenų ryšio paslaugų reikalavimus
         (Tekstas svarbus EEE)
         EUROPOS KOMISIJA,
         atsižvelgdama į Sutartį dėl Europos Sąjungos veikimo,
         atsižvelgdama į 2018 m. liepos 4 d. Europos Parlamento ir Tarybos reglamentą (ES) 2018/1139 dėl bendrųjų civilinės aviacijos taisyklių, ir kuriuo įsteigiama Europos Sąjungos aviacijos saugos agentūra, iš dalies keičiami Europos Parlamento ir Tarybos reglamentai (EB) Nr. 2111/2005, (EB) Nr. 1008/2008, (ES) Nr. 996/2010, (ES) Nr. 376/2014 ir direktyvos 2014/30/ES ir 2014/53/ES bei panaikinami Europos Parlamento ir Tarybos reglamentai (EB) Nr. 552/2004 ir (EB) Nr. 216/2008 bei Tarybos reglamentas (EEB) Nr. 3922/91 (1), ypač į jo 44 straipsnio 1 dalies a punktą,
         kadangi:

                     (1)

                     Komisijos reglamente (EB) Nr. 29/2009 (2), nustatančiame bendro Europos dangaus duomenų ryšio paslaugų reikalavimus, reikalaujama duomenų mainams tarp orlaivyje įmontuotos ir antžeminės įrangos naudoti specialius veiklos metodus. Kad būtų užtikrinta sąveika ir vientisas veikimas, tokie veiklos metodai turi būti įgyvendinami vienodai;

                     (2)

                     EUROCAE dokumentas ED-120 „SAFEty and Performance Requirements Standard for Air Traffic Data Link Services in Continental Airspace“ („Standartiniai saugos ir veikimo charakteristikų reikalavimai oro eismo duomenų ryšio paslaugoms žemyninėje oro erdvėje“) neseniai buvo patikslintas: pašalintos visos nuorodos į žemynkryptį pranešimą (Downlink Message, DM) 89 „MONITORING [unit name] [frequency]“, būtiną duomenų ryšio operacijoms vykdyti. Dabar į Reglamentą (EB) Nr. 29/2009 įtraukta nuoroda į ED-120 dokumentą nebėra tinkama norint atsižvelgti į standartų ir veiklos principų pokyčius ir remti sertifikuotų orlaivių, turinčių daugiau oro eismo valdymo funkcijų, duomenų ryšio veikimą;

                     (3)

                     todėl Reglamente (EB) Nr. 29/2009 nustatyti būtiniausi techniniai standartai, kurių turi laikytis orlaivių naudotojai, turėtų būti atitinkamai iš dalies pakeisti;

                     (4)

                     šiame reglamente nustatytos priemonės atitinka pagal Reglamento (ES) 2018/1139 127 straipsnio 1 dalį įsteigto komiteto nuomonę,

               PRIĖMĖ ŠĮ REGLAMENTĄ:

            1 straipsnis
            Reglamento (EB) Nr. 29/2009 III priedas iš dalies keičiamas pagal šio reglamento priedą.

            2 straipsnis
            Šis reglamentas įsigalioja dvidešimtą dieną po jo paskelbimo Europos Sąjungos oficialiajame leidinyje.

            Šis reglamentas privalomas visas ir tiesiogiai taikomas visose valstybėse narėse.
            Priimta Briuselyje 2020 m. vasario 14 d.

                  Komisijos vardu

                  Pirmininkė

               Ursula VON DER LEYEN

            (1)  OL L 212, 2018 8 22, p. 1.

            (2)  2009 m. sausio 16 d. Komisijos reglamentas (EB) Nr. 29/2009, nustatantis bendro Europos dangus duomenų ryšio paslaugų reikalavimus, OL L 13, 2009 1 17, p. 3.

            PRIEDAS
            Reglamento (EB) Nr. 29/2009 III priedo 11 dalis pakeičiama taip:

                           „11.

                           „Eurocae“ dokumentas ED-120 „SAFEty and Performance Requirements Standard for Air Traffic Data Link Services in Continental Airspace“ („Standartiniai saugos ir veikimo charakteristikų reikalavimai oro eismo duomenų ryšio paslaugoms kontinentinėje oro erdvėje“), paskelbtas 2004 m. gegužės mėn., su:

                                       a)

                                       veiklos vykdytojų atveju:

                                                   —

                                                   2007 m. balandžio mėn. paskelbtu pakeitimu Nr. 1 ir 2007 m. spalio mėn. paskelbtu pakeitimu Nr. 2, arba

                                                   —

                                                   2007 m. balandžio mėn. paskelbtu pakeitimu Nr. 1, 2007 m. spalio mėn. paskelbtu pakeitimu Nr. 2 ir 2019 m. rugsėjo mėn. paskelbtu pakeitimu Nr. 3.

                                       b)

                                       ATS teikėjų atveju:

                                                   —

                                                   2007 m. balandžio mėn. paskelbtu pakeitimu Nr. 1, 2007 m. spalio mėn. paskelbtu pakeitimu Nr. 2 ir 2019 m. rugsėjo mėn. paskelbtu pakeitimu Nr. 3.“


title: Tarybos Įgyvendinimo Reglamentas (ES) 2020/211 2020 m. vasario 17 d. kuriuo įgyvendinamas Reglamentas (ES) Nr. 36/2012 dėl ribojamųjų priemonių, atsižvelgiant į padėtį Sirijoje

text:
17.2.2020

                  LT

                  Europos Sąjungos oficialusis leidinys

                  LI 43/1

         TARYBOS ĮGYVENDINIMO REGLAMENTAS (ES) 2020/211
         2020 m. vasario 17 d.
         kuriuo įgyvendinamas Reglamentas (ES) Nr. 36/2012 dėl ribojamųjų priemonių, atsižvelgiant į padėtį Sirijoje
         EUROPOS SĄJUNGOS TARYBA,
         atsižvelgdama į Sutartį dėl Europos Sąjungos veikimo,
         atsižvelgdama į 2012 m. sausio 18 d. Tarybos reglamentą (ES) Nr. 36/2012 dėl ribojamųjų priemonių, atsižvelgiant į padėtį Sirijoje, kuriuo panaikinamas Reglamentas (ES) Nr. 442/2011 (1), ypač į jo 32 straipsnio 1 dalį,
         atsižvelgdama į Sąjungos vyriausiojo įgaliotinio užsienio reikalams ir saugumo politikai pasiūlymą,
         kadangi:

                     (1)

                     2012 m. sausio 18 d. Taryba priėmė Reglamentą (ES) Nr. 36/2012;

                     (2)

                     atsižvelgiant į aplinkybę, kad žinomi verslininkai dėl savo ryšių su B. al-Assado režimu gauna didelį pelną ir mainais padeda finansuoti tą režimą, įskaitant per bendrąsias įmones, suformuotas tam tikrų žinomų verslininkų ir subjektų kartu su valstybės remiamomis bendrovėmis siekiant vystyti eksproprijuotą žemę, tie verslininkai ir subjektai remia B. al‐Assado režimą ir gauna iš jo naudos, be kita ko, naudodamiesi eksproprijuotu turtu;

                     (3)

                     be to, dėl B. al-Assado režimo vykdomos žemės ekspropriacijos iš konflikto Sirijoje metu perkeltų asmenų tie asmenys negali sugrįžti į savo namus;

                     (4)

                     aštuoni fiziniai asmenys ir du subjektai turėtų būti įtraukti į Reglamento (ES) Nr. 36/2012 II priede pateiktą fizinių ir juridinių asmenų, subjektų ar organizacijų, kuriems taikomos ribojamosios priemonės, sąrašą;

                     (5)

                     todėl Reglamentas (ES) Nr. 36/2012 turėtų būti atitinkamai iš dalies pakeistas,

               PRIĖMĖ ŠĮ REGLAMENTĄ:

            1 straipsnis
            Reglamento (ES) Nr. 36/2012 II priedas iš dalies keičiamas taip, kaip išdėstyta šio reglamento priede.

            2 straipsnis
            Šis reglamentas įsigalioja jo paskelbimo Europos Sąjungos oficialiajame leidinyje dieną.

            Šis reglamentas privalomas visas ir tiesiogiai taikomas visose valstybėse narėse.
            Priimta Briuselyje 2020 m. vasario 17 d.

                  Tarybos vardu

                  Pirmininkas

               J. BORRELL FONTELLES

            (1)  OL L 16, 2012 1 19, p. 1.

            PRIEDAS

               1.
               Į Reglamento (ES) Nr. 36/2012 II priedo A skirsnyje („Asmenys“) pateiktą sąrašą įtraukiami šie asmenys:

                           Vardas, pavardė

                           Identifikavimo informacija

                           Įtraukimo į sąrašą priežastys

                           Įtraukimo į sąrašą data

                           „288

                           Yasser Aziz ABBAS
                           (dar žinomas kaip Yasser, Yaser, Yasr; Aziz, Aziz; Abbas, Abas; ياسر عزيز عباس)

                           Lytis: vyras
                           Gimimo data: 1978 8 22
                           Pilietybė: Sirijos
                           Giminystė / verslo partnerystė / subjektai arba partnerystės ryšiai / sąsajos: Bajaa Trading Services LLC, Qudrah Trading, Tafawoq Tourism Projects Company, Top Business, Yang King, Al-Aziz Group

                           Sirijoje veiklą vykdantis įtakingas verslininkas. Remia režimą ir / arba gauna iš jo naudos vykdydamas verslo sandorius, įskaitant kuro kontrabandą ir ginklų perdavimus. Yasser Aziz Abbas gauna pelno sudarydamas palankias sąlygas importuoti naftą Sirijos režimo vardu ir naudojasi savo ryšiais su režimu, kad galėtų sudaryti lengvatinių sandorių ir jam būtų taikomos lengvatinės sąlygos.

                           2020 2 17

                           289.

                           Mahir BurhanEddine AL-IMAM
                           (dar žinomas kaip ماهر برهان الدين الإمام)

                           Lytis: vyras
                           Pilietybė: Sirijos
                           Pareigos: Telsa Group / Telsa Telecom generalinis direktorius
                           Giminystė / verslo partnerystė / subjektai arba partnerystės ryšiai / sąsajos: Telsa Group/Telsa Telecom; Tazamon Contracting LLC; Castro LLC

                           Sirijoje veiklą vykdantis įtakingas verslininkas, turintis verslo interesų turizmo, telekomunikacijų ir nekilnojamojo turto srityse. Eidamas režimo remiamos Telsa Communication Group, taip pat Castro LLC generalinio direktoriaus pareigas ir dėl kitų savo verslo interesų Mahir BurhanEddine Al-Imam gauna naudos iš režimo ir remia jo finansavimo ir lobizmo politiką bei jo statybų politiką.

                           2020 2 17

                           290.

                           Waseem AL-KATTAN
                           (dar žinomas kaip Waseem, Wasseem, Wassim, Wasim; Anouar; Al-Kattan, Al-Katan, Al-Qattan, Al-Qatan; وسيم قطان, وسيم أنوار القطان)

                           Lytis: vyras
                           Gimimo data: 1976 3 4
                           Pilietybė: Sirijos
                           Pareigos: Damasko kaimo provincijos prekybos rūmų pirmininkas
                           Giminystė / verslo partnerystė / subjektai arba partnerystės ryšiai / sąsajos:
                           Larosa Furniture/Furnishing; Jasmine Fields Company Ltd.; Muruj Cham (Murooj al-Cham) Investment and Tourism Group; Adam and Investment LLC; Universal Market Company LLC; Sirijos prekybos rūmų federacijos iždininkas

                           Sirijoje veiklą vykdantis įtakingas verslininkas, gaunantis naudos iš režimo ir jį remiantis, daugelio įmonių ir kontroliuojančiųjų bendrovių, turinčių interesų ir veikiančių įvairiuose ekonomikos sektoriuose, pavyzdžiui, nekilnojamojo turto, prabangių viešbučių ir komercinių centrų sektoriuose, savininkas. Waseem Al-Kattan greitai iškilo kaip įtakingas verslininkas, apmokestinus į apgultyje esančią Rytų Gutą kontrabanda vežamas prekes, ir šiuo metu dalyvauja agresyvių formų klientelizmo veikloje režimo naudai. Waseem Al-Kattan dėl jo glaudžių ryšių su režimu gauna finansinės naudos dėl jam sudarytų palankių sąlygų dalyvavimui viešuosiuose konkursuose bei galimybei gauti valstybinių agentūrų skiriamas licenzijas ir sutartis.

                           2020 2 17

                           291.

                           Amer FOZ
                           (dar žinomas kaip عامر فوز)

                           Lytis: vyras
                           Gimimo data: 1976 3 11
                           Pilietybė: Sirijos
                           Paso Nr. 06010274747
                           Pareigos: ASM International General Trading, LLC (ASM International Trading) generalinis direktorius
                           Giminystė / verslo partnerystė / subjektai arba partnerystės ryšiai / sąsajos: Į ES sąrašą įtrauktas Samer Foz; Į ES sąrašą įtraukta Aman Holding (Aman Damascus Joint Stock Company); ASM International General Trading LLC (ASM International Trading)

                           Įtakingas verslininkas, turintis asmeninių ir šeimyninių verslo interesų ir vykdantis veiklą įvairiuose Sirijos ekonomikos sektoriuose, be kita ko, per Aman Holding (anksčiau žinomą kaip Aman Group). Per Aman Holding jis gauna finansinės naudos, nes gali naudotis prekybos galimybėmis, ir remia B. al-Assado režimą, be kita ko, dalyvaudamas režimo remiamame kvartalo Marota City vystyme. Nuo 2012 m. jis taip pat eina ASM International Trading LLC generalinio direktoriaus pareigas.
                           Jis taip pat yra susijęs su savo broliu Samer Foz, kurį, kaip įtakingą Sirijoje veiklą vykdantį verslininką, remiantį režimą ir gaunantį iš jo naudos, ES į sąrašą yra įtraukusi nuo 2019 m. sausio mėn.

                           2020 2 17

                           292.

                           Saqr RUSTOM
                           (dar žinomas kaip Saqr, Saqer; As’ad, Asaad, Asad; Al-Rustom, Al-Rostom; صقر رستم, صقر أسعد الرستم)

                           Lytis: vyras
                           Pilietybė: Sirijos
                           Pareigos: nacionalinių gynybos pajėgų vadas Chomse
                           Giminystė / verslo partnerystė / subjektai arba partnerystės ryšiai / sąsajos: Damas Real Estate Development and Investment LLC

                           Nacionalinių gynybos pajėgų (režimo nereguliariųjų karinių pajėgų – Shabiha)) vietos padalinio Chomse vadas. Atsakingas už jų dalyvavimą žiauriose Sirijos civilių gyventojų represijose. Kaip savo nereguliariųjų karinių pajėgų vadas, Saqr Rustom yra atsakingas už daugybę pasipelnymo iš karo schemų – taip jis gauna naudos iš Sirijos režimo ir jį remia. Susijęs su į sąrašą įtrauktu asmeniu Bassam Hassan, savo dėde, su kuriuo jis yra įsteigęs Damas Real Estate Development and Investment LLC su tikslu investuoti į nekilnojamojo turto projektus.

                           2020 2 17

                           293.

                           Abdelkader SABRA
                           (dar žinomas kaip Abdelkader, Abd el Kader, Abd al Kader, Abdul Kader Abd al Qadr, Abdul Qadr; Sabra, Sabrah; عبد القادر صبرا; عبد القادر صبره)

                           Lytis: vyras
                           Gimimo data: 1955 9 14
                           Pilietybė: Sirijos Libano
                           Pareigos: Sabra Maritime Agency savininkas; Sirijos ir Turkijos verslininkų tarybos vadovas; vienas iš Phoenicia Tourism Company partnerių steigėjų; Sirijos Jūrų navigacijos rūmų pirmininkas
                           Giminystė / verslo partnerystė / subjektai arba partnerystės ryšiai / sąsajos:
                           Phoenicia Tourism Company (شركة فينيقيا للسياحة); Sabra Maritime Agency (كالة صبره البحرية)

                           Sirijoje veiklą vykdantis įtakingas verslininkas, turintis daug ekonominių interesų, ypač jūrų ir turizmo sektoriuose. Būdamas vienu iš didžiausių laivybos magnatų ir artimu Rami Makhlouf (režimo rėmėjo ir Bashar al-Assad pusbrolio) verslo partneriu, Abdelkader Sabra teikia finansinę ir ekonominę paramą Sirijos režimui, be kita ko, per lengvatinio apmokestinimo užsienyje kompanijas. Abdelkader Sabra taip pat gauna naudos iš jo ryšių su režimu, kuris sudarė jam sąlygas plėsti savo veiklą nekilnojamojo turto sektoriuje. Jis taip pat užsiima pinigų plovimu ir komercine veikla remdamas Sirijos režimą ir jos partnerius.

                           2020 2 17

                           294.

                           Khodr Ali TAHER
                           (dar žinomas kaipخضر علي طاه)

                           Lytis: vyras
                           Gimimo data: 1976 m.
                           Pilietybė: Sirijos
                           Pareigos: Ella Media Services direktorius ir savininkas; vienas iš Castle Security and Protection ir Jasmine Contracting Company partnerių steigėjų; Syrian Hotel Management Company pirmininkas ir vienas iš partnerių steigėjų; Ematel vadovas ir savininkas
                           Giminystė / verslo partnerystė / subjektai arba partnerystės ryšiai / sąsajos:
                           Citadel for Protection, Guard and Security Services (Castle Security and protection); Ematel LLC (Ematel Communications); Syrian Hotel Management Company; Jasmine Contracting Company

                           Įtakingas verslininkas, veikiantis daugelyje Sirijos ekonomikos sektorių, įskaitant privačios apsaugos, mažmeninės prekybos mobiliaisiais telefonais, viešbučių valdymo, reklamos paslaugų ir vidaus pinigų pervedimų sektorius.
                           Remia režimą ir gauna iš jo naudos: bendradarbiauja vykdydamas verslą ir dalyvauja kontrabandos ir pasipelnymo veikloje. Khodr Ali Taher yra kelių bendrovių savininkas ir vienas iš steigėjų. Jis dalyvauja verslo sandoriuose su režimu, sukūręs bendrą įmonę su Syrian Transport and Tourism Company, kurios du trečdaliai akcijų priklauso Turizmo ministerijai.

                           2020 2 17

                           295.

                           Adel Anwar AL-OLABI
                           (dar žinomas kaip Adel Anouar el-Oulabi, Adil Anwar al-Olabi; عادل أنور العلبي)

                           Lytis: vyras
                           Gimimo data: 1976 m.
                           Pilietybė: Sirijos
                           Pareigos: Damascus Cham Holding Company (DCHC) pirmininko pavaduotojas; Damasko gubernatorius

                           Įtakingas verslininkas, gaunantis naudos iš režimo ir jį remiantis. Damascus Cham Holding Company (DCHC), Damasko muchafazos investicinio padalinio, valdančio Damasko muchafazos nuosavybę ir įgyvendinančio projektą Marota City, pirmininko pavaduotojas.
                           Adel Anwar Al-Olabi taip pat yra Damasko gubernatorius, Bashar Al-Assad paskyrtas 2018 m. lapkričio mėn. Būdamas Damasko gubernatoriumi ir DCHC pirmininko pavaduotoju, jis yra atsakingas už pastangas įgyvendinti režimo Damaske vykdomą eksproprijuotos žemės vystymo politiką, įskaitant Dekretą Nr. 66 ir Įstatymą Nr. 10, visų pirma įgyvendinant projektą Marota City.

                           2020 2 17“

               2.
               Į Reglamento (ES) Nr. 36/2012 II priedo B skirsnyje („Subjektai“) pateiktą sąrašą įtraukiami šie subjektai:

                           Pavadinimas

                           Identifikavimo informacija

                           Įtraukimo į sąrašą priežastys

                           Įtraukimo į sąrašą data

                           „77.

                           Al Qatarji Company
                           (dar žinoma kaip Qatarji International Group, Al-Sham and Al-Darwish Company; Khatirji / Katarji / Katerji Group; مجموعة/شركة قاطرخي)

                           Subjekto rūšis: privati bendrovė
                           Verslo sektorius: importas / eksportas; sunkvežimiai; naftos ir prekių tiekimas
                           Direktoriaus vardas ir pavardė / vadovybė: Hussam AL-QATIRJI, generalinis direktorius (įtrauktas į ES sąrašą)
                           Tikrasis savininkas: Hussam AL-QATIRJI (įtrauktas į ES sąrašą)
                           Registruotasis adresas: Mazzah, Damascus, Sirija
                           Giminystė / verslo partnerystė / subjektai ar partneriai / sąsajos:
                           Arvada/Arfada Petroleum Company JSC

                           Įtakinga bendrovė, veikianti daugelyje Sirijos ekonomikos sektorių. Sudarydama palankesnes sąlygas režimo ir įvairių subjektų, įskaitant ISIS („Daesh“), prekybai degalais, ginklais ir šaudmenimis prisidengiant maisto produktų importu ir eksportu, remdama režimo pusėje kovojančias nereguliariąsias karines pajėgas ir pasinaudodama savo ryšiais su režimu komercinei veiklai plėsti, Al Qatarji Company, kurios valdybai vadovauja į sąrašą įtrauktas asmuo Hossam Qatarji, Sirijos Liaudies Susirinkimo narys, remia Sirijos režimą ir gauna iš jo naudos.

                           2020 2 17

                           78.

                           Damascus Cham Holding Company
                           (dar žinoma kaip Damascus Cham Private Joint Stock Company; القابضة الشام دمشق)

                           Subjekto rūšis: pagal privačiąją teisę įsteigta akcinė bendrovė
                           Verslo sektorius: nekilnojamojo turto vystymas
                           Direktoriaus vardas ir pavardė / vadovybė:
                           Adel Anwar AL-OLABI, direktorių valdybos pirmininko pavaduotojas ir Damasko gubernatorius (įtrauktas į ES sąrašą)
                           Tikrasis savininkas: Damasko muchafaza
                           Giminystė / verslo partnerystė / subjektai ar partneriai / sąsajos:
                           Rami Makhlouf (įtrauktas į ES sąrašą); Samer Foz (įtrauktas į ES sąrašą); Mazen Tarazi (įtrauktas į ES sąrašą);
                           Talas Group, priklausanti verslininkui Anas Talas (įtrauktas į ES sąrašą); Exceed Development and Investment Company, priklausanti privatiems investuotojams Hayan Mohammad Nadem Zaddour ir Maen Rizk Allah Haykal (abu įtraukti į ES sąrašą); Khaled Al-Zubaidi ir Nader Qalei (abu įtraukti į ES sąrašą)

                           Damascus Cham Holding Company režimas įsteigė kaip Damasko muchafazos investicinį padalinį Damasko muchafazos nuosavybei valdyti ir projektui Marota City (prabangiam nekilnojamojo turto projektui, įgyvendinamam eksproprijuotoje žemėje, visų pirma pagal Dekretą Nr. 66 ir Įstatymą Nr. 10) įgyvendinti.
                           Valdydama projekto Marota City įgyvendinimą, Damascus Cham Holding (kurios pirmininko pavaduotojas yra Damasko gubernatorius) remia Sirijos režimą ir gauna iš jo naudos, taip pat teikia naudos verslininkams, turintiems glaudžių ryšių su režimu, kurie sudarė su šiuo subjektu pelningus sandorius įgyvendindami viešojo ir privačiojo sektorių partnerystes.

                           2020 2 17“


title: Komisijos įgyvendinimo reglamentas (ES) 2020/218 2020 m. vasario 17 d. kuriuo 309-ą kartą iš dalies keičiamas Tarybos reglamentas (EB) Nr. 881/2002, kuriuo nustatomos tam tikros specialios ribojamosios priemonės, taikomos tam tikriems asmenims ir subjektams, susijusiems su ISIL („Da'esh“) ir Al-Qaida organizacijomis

text:
18.2.2020

                  LT

                  Europos Sąjungos oficialusis leidinys

                  L 44/15

         KOMISIJOS ĮGYVENDINIMO REGLAMENTAS (ES) 2020/218
         2020 m. vasario 17 d.
         kuriuo 309-ą kartą iš dalies keičiamas Tarybos reglamentas (EB) Nr. 881/2002, kuriuo nustatomos tam tikros specialios ribojamosios priemonės, taikomos tam tikriems asmenims ir subjektams, susijusiems su ISIL („Da'esh“) ir Al-Qaida organizacijomis
         EUROPOS KOMISIJA,
         atsižvelgdama į Sutartį dėl Europos Sąjungos veikimo,
         atsižvelgdama į 2002 m. gegužės 27 d. Tarybos reglamentą (EB) Nr. 881/2002, kuriuo nustatomos tam tikros specialios ribojamosios priemonės, taikomos tam tikriems asmenims ir subjektams, susijusiems su ISIL („Da'esh“) ir Al-Qaida organizacijomis (1), ypač į jo 7 straipsnio 1 dalies a punktą ir 7a straipsnio 5 dalį,
         kadangi:

                     (1)

                     Reglamento (EB) Nr. 881/2002 I priede išvardyti asmenys, grupės ir organizacijos, kurių lėšos ir ekonominiai ištekliai pagal tą reglamentą įšaldomi;

                     (2)

                     2017 m. birželio 20 d. Jungtinių Tautų Saugumo Tarybos sankcijų komitetas nusprendė iš dalies pakeisti asmenų, grupių ir organizacijų, kurių lėšos ir ekonominiai ištekliai turėtų būti įšaldyti, sąraše esančius du įrašus;

                     (3)

                     todėl Reglamento (EB) Nr. 881/2002 I priedas turėtų būti atitinkamai iš dalies pakeistas,

               PRIĖMĖ ŠĮ REGLAMENTĄ:

            1 straipsnis
            Reglamento (EB) Nr. 881/2002 I priedas iš dalies keičiamas pagal šio reglamento priedą.

            2 straipsnis
            Šis reglamentas įsigalioja kitą dieną po jo paskelbimo Europos Sąjungos oficialiajame leidinyje.

            Šis reglamentas privalomas visas ir tiesiogiai taikomas visose valstybėse narėse.
            Priimta Briuselyje 2020 m. vasario 17 d.

                  Komisijos vardu

                  Pirmininkė

               Ursula VON DER LEYEN

            (1)  OL L 139, 2002 5 29, p. 9.

            PRIEDAS
            Toliau nurodytuose Reglamento (EB) Nr. 881/2002 I priedo antraštinės dalies „Fiziniai asmenys“ įrašuose pateikti identifikavimo duomenys iš dalies keičiami taip:

                        1)

                        „Abdul Haq (alias a) Maimaitiming Maimaiti, b) Abdul Heq, c) Abuduhake, d) Abdulheq Jundullah, e) 'Abd Al-Haq, f) Memetiming Memeti, g) Memetiming Aximu, h) Memetiming Qekeman, i) Maiumaitimin Maimaiti, j) Abdul Saimaiti, k) Muhammad Ahmed Khaliq, l) Maimaiti Iman, m) Muhelisi, n) Qerman, o) Saifuding). Gimimo data: 1971 10 10. Gimimo vieta: Chele apskritis, Khuttan vietovė, Sindziango uigūrų autonominis regionas, Kinija. Pilietybė: Kinijos. Nacionalinis atpažinties Nr.: 653225197110100533 (Kinijos asmens tapatybės kortelė). Kita informacija: a) 2009 m. balandžio mėn. duomenimis nustatyta buvimo vieta Pakistane; b) kaip pranešta, mirė 2010 m. vasario mėn. Pakistane. Įtraukimo į sąrašą pagal 2a straipsnio 4 dalies b punktą data: 2009 4 15.“
                        pakeičiama taip:
                        „Abdul Haq (alias a) Maimaitiming Maimaiti, b) Abdul Heq, c) Abudu Hake, d) Abdul Heq Jundullah, e) 'Abd Al-Haq, f) Memetiming Memeti, g) Memetiming Aximu, h) Memetiming Qekeman, i) Maiumaitimin Maimaiti, j) Abdul Saimaiti, k) Muhammad Ahmed Khaliq, l) Maimaiti Iman, m) Muhelisi, n) Qerman, o) Saifuding). Gimimo data: 1971 10 10. Gimimo vieta: Hetian vietovė, Sindziango uigūrų autonominis regionas, Kinija. Pilietybė: Kinijos. Nacionalinis atpažinties Nr.: 653225197110100533 (Kinijos nacionalinės asmens tapatybės kortelės numeris). Kita informacija: a) „Eastern Turkistan Islamic Movement“ pagrindinis vadovas ir vadas. Dalyvauja renkant lėšas ir verbuoja šios organizacijos reikmėms, b) 2016 m. liepos mėn. duomenimis, nustatyta buvimo vieta Afganistane, c) 2009 m. balandžio mėn. duomenimis, ankstesnė nustatyta buvimo vieta Pakistane. Įtraukimo į sąrašą pagal 7d straipsnio 2 dalies i punktą data: 2009 4 15.“;

                        2)

                        „Abu Bakr Al-Jaziri (alias Yasir Al-Jazari). Pilietybė: a) Alžyro, b) Palestinos. Kita informacija: a) Afghan Support Committee (ASC) finansų vadovas, b) Al-Qaida pagalbininkas ir ryšių ekspertas, c) 2010 m. balandžio mėn. duomenimis, yra Alžyre. Įtraukimo į sąrašą pagal 2a straipsnio 4 dalies b punktą data: 2002 1 11.“
                        pakeičiama taip:
                        „Boubekeur Boulghiti (alias a) Boubakeur Boulghit, b) Abu Bakr al-Jaziri, c) Abou Bakr Al Djazairi, d) Abou Yasser El Djazairi, e) Yasir Al-Jazari, f) Abou Yasser Al-Jaziri). Gimimo data: 1970 2 13. Gimimo vieta: Rouiba, Algiers, Alžyras. Pilietybė: a) Alžyro, b) Palestinos. Kita informacija: a) Afghan Support Committee (ASC) finansų vadovas, b) Al-Qaida pagalbininkas ir ryšių ekspertas, c) 2010 m. balandžio mėn. duomenimis, yra Alžyre, d) Mohamed ir Fatma Aribi sūnus. Įtraukimo į sąrašą pagal 7d straipsnio 2 dalies i punktą data: 2002 1 11.“


title: Komisijos įgyvendinimo reglamentas (ES) 2020/219 2020 m. vasario 17 d. kuriuo iš dalies keičiamas Tarybos reglamentas (EB) Nr. 314/2004 dėl tam tikrų ribojančių priemonių Zimbabvei

text:
18.2.2020

                  LT

                  Europos Sąjungos oficialusis leidinys

                  L 44/17

         KOMISIJOS ĮGYVENDINIMO REGLAMENTAS (ES) 2020/219
         2020 m. vasario 17 d.
         kuriuo iš dalies keičiamas Tarybos reglamentas (EB) Nr. 314/2004 dėl tam tikrų ribojančių priemonių Zimbabvei
         EUROPOS KOMISIJA,
         atsižvelgdama į Sutartį dėl Europos Sąjungos veikimo,
         atsižvelgdama į 2004 m. vasario 19 d. Tarybos reglamentą (EB) Nr. 314/2004 dėl tam tikrų ribojančių priemonių Zimbabvei (1), ypač į jo 11 straipsnio b punktą,
         kadangi:

                     (1)

                     Tarybos sprendimo 2011/101/BUSP (2) II priedu nustatyti fiziniai ir juridiniai asmenys, kuriems turi būti taikomi apribojimai, kaip nurodyta to sprendimo 5 straipsnyje;

                     (2)

                     Reglamentu (EB) Nr. 314/2004 tas sprendimas vykdomas, jeigu būtina imtis veiksmų Sąjungos lygmeniu. Konkrečiai, Reglamento (EB) Nr. 314/2004 III priede išvardyti asmenys ir subjektai, kurių lėšos ir ekonominiai ištekliai įšaldomi pagal tą reglamentą;

                     (3)

                     2020 m. vasario 17 d. Taryba nusprendė iš Tarybos sprendimo 2011/101/BUSP II priedo išbraukti įrašą apie vieną mirusį asmenį;

                     (4)

                     todėl Reglamento (EB) Nr. 314/2004 III priedas turėtų būti atitinkamai iš dalies pakeistas,

               PRIĖMĖ ŠĮ REGLAMENTĄ:

            1 straipsnis
            Tarybos reglamento (EB) Nr. 314/2004 III priedas pakeičiamas šio reglamento priedu.

            2 straipsnis
            Šis reglamentas įsigalioja kitą dieną po jo paskelbimo Europos Sąjungos oficialiajame leidinyje.

            Šis reglamentas privalomas visas ir tiesiogiai taikomas visose valstybėse narėse.
            Priimta Briuselyje 2020 m. vasario 17 d.

                  Komisijos vardu

                  Pirmininkė

               Ursula VON DER LEYEN

            (1)  OL L 55, 2004 2 24, p. 1.

            (2)  2011 m. vasario 15 d. Tarybos sprendimas 2011/101/BUSP dėl ribojamųjų priemonių Zimbabvei (OL L 42, 2011 2 16, p. 6).

            PRIEDAS

                     „III PRIEDAS
                     6 straipsnyje nurodytų asmenų ir subjektų sąrašas
                     I.   Asmenys

                                 Vardas, pavardė (ir kiti vardai)

                                 Tapatybės informacija

                                 Įtraukimo į sąrašą pagrindai

                                             2)

                                             Mugabe, Grace

                                 Gimusi 1965 m. liepos 23 d.
                                 Paso Nr. AD001159
                                 Asmens tapatybės kortelės Nr. 63–646650Q70

                                 Buvusi Zimbabvės Afrikos nacionalinės sąjungos (Patriotinio fronto) moterų lygos sekretorė, dalyvavo veikloje, kuria šiurkščiai pažeidžiami demokratijos, pagarbos žmogaus teisėms ir teisinės valstybės principai. 2002 m. užgrobė ūkį Iron Mask Estate; įtariama neteisėtai gavusi daug pelno iš deimantų kasybos.

                                             5)

                                             Chiwenga, Constantine

                                 Zimbabvės gynybos pajėgų vadas, generolas (buvęs kariuomenės vadas, generolas leitenantas).
                                 Gimęs 1956 m. rugpjūčio 25 d.
                                 Paso Nr. AD000263
                                 Asmens tapatybės kortelės Nr. 63–327568M80

                                 Jungtinės operacinės vadovybės narys, prisidėjęs formuojant represinę valstybės politiką arba jai vadovaujant. Naudojo armiją ūkiams užgrobti. 2008 m. rinkimų metu buvo vienas iš pagrindinių smurto, susijusio su papildomo prezidento rinkimų turo procesu, kurstytojų.

                                             6)

                                             Shiri, Perence (dar žinomas kaip Bigboy) Samson Chikerema

                                 Oro pajėgų maršalas (oro pajėgos).
                                 Gimęs 1955 m. lapkričio 1 d.
                                 Asmens tapatybės kortelės Nr. 29–098876M18

                                 Vyresnysis karininkas ir Zimbabvės Afrikos nacionalinės sąjungos (Patriotinio fronto) jungtinės operacinės vadovybės narys; prisidėjo formuojant represinę valstybės politiką arba jai vadovaujant. Dalyvavo politinio smurto veiksmuose, be kita ko, per 2008 m. rinkimus, Vakarų Mašonalande (Mashonaland West) ir Chiadzvoje (Chiadzwa).

                                             7)

                                             Sibanda, Phillip Valerio (dar žinomas kaip Valentine)

                                 Zimbabvės nacionalinės armijos vadas, generolas leitenantas.
                                 Gimęs 1956 m. rugpjūčio 25 d. arba 1954 m. gruodžio 24 d.
                                 Asmens tapatybės kortelės Nr. 63–357671H26

                                 Vyresnysis karininkas, palaikantis ryšius su Vyriausybe, padėjo formuoti represinę valstybės politiką arba šiai politikai vadovavo.

                           II.   Subjektai

                                 Pavadinimas

                                 Tapatybės informacija

                                 Įtraukimo į sąrašą pagrindai

                                    Zimbabwe Defence Industries (Zimbabvės gynybos pramonė)

                                 10th floor, Trustee House, 55 Samora Machel Avenue, PO Box 6597, Harare, Zimbabvė

                                 Susijusi su Gynybos ministerija ir Zimbabvės Afrikos nacionalinės sąjungos (Patriotinio fronto) Vyriausybės frakcija.

               “


title: Komisijos Įgyvendinimo Reglamentas (ES) 2020/221 2020 m. vasario 14 d. kuriuo patvirtinamas reikšmingas saugomų kilmės vietos nuorodų ir saugomų geografinių nuorodų registre įregistruoto pavadinimo specifikacijos pakeitimas „Saucisse de Morteau“ / „Jésus de Morteau“ (SGN)

text:
19.2.2020

                  LT

                  Europos Sąjungos oficialusis leidinys

                  L 46/1

         KOMISIJOS ĮGYVENDINIMO REGLAMENTAS (ES) 2020/221
         2020 m. vasario 14 d.
         kuriuo patvirtinamas reikšmingas saugomų kilmės vietos nuorodų ir saugomų geografinių nuorodų registre įregistruoto pavadinimo specifikacijos pakeitimas „Saucisse de Morteau“ / „Jésus de Morteau“ (SGN)
         EUROPOS KOMISIJA,
         atsižvelgdama į Sutartį dėl Europos Sąjungos veikimo,
         atsižvelgdama į 2012 m. lapkričio 21 d. Europos Parlamento ir Tarybos reglamentą (ES) Nr. 1151/2012 dėl žemės ūkio ir maisto produktų kokybės sistemų (1), ypač į jo 52 straipsnio 2 dalį,
         kadangi:

                     (1)

                     remdamasi Reglamento (ES) Nr. 1151/2012 53 straipsnio 1 dalies pirma pastraipa, Komisija išnagrinėjo Prancūzijos pateiktą saugomos geografinės nuorodos „Saucisse de Morteau“ / „Jésus de Morteau“, kuri įregistruota Komisijos reglamentu (ES) Nr. 751/2010 (2), specifikacijos pakeitimo paraišką;

                     (2)

                     remiantis Reglamento (ES) Nr. 1151/2012 53 straipsnio 2 dalies nuostatomis, šis pakeitimas yra reikšmingas, todėl pakeitimo paraišką Komisija paskelbė Europos Sąjungos oficialiajame leidinyje (3), kaip reikalaujama minėto reglamento 50 straipsnio 2 dalies a punkte;

                     (3)

                     prieštaravimo pareiškimų pagal Reglamento (ES) Nr. 1151/2012 51 straipsnį Komisija negavo, todėl šis specifikacijos pakeitimas turi būti patvirtintas,

               PRIĖMĖ ŠĮ REGLAMENTĄ:

            1 straipsnis

               Europos Sąjungos oficialiajame leidinyje paskelbtas pavadinimo „Saucisse de Morteau“ / „Jésus de Morteau“ (SGN) specifikacijos pakeitimas patvirtinamas.

            2 straipsnis
            Šis reglamentas įsigalioja dvidešimtą dieną po jo paskelbimo Europos Sąjungos oficialiajame leidinyje.

            Šis reglamentas privalomas visas ir tiesiogiai taikomas visose valstybėse narėse.
            Priimta Briuselyje 2020 m. vasario 14 d.

                  Komisijos vardu

                  Pirmininkės pavedimu

               Janusz WOJCIECHOWSKI

                  Komisijos narys

            (1)  OL L 343, 2012 12 14, p. 1.

            (2)  2010 m. rugpjūčio 20 d. Komisijos reglamentas (ES) Nr. 751/2010, kuriuo į saugomų kilmės vietos nuorodų ir saugomų geografinių nuorodų registrą įtraukiamas pavadinimas Saucisse de Morteau arba Jésus de Morteau (SGN) (OL L 220, 2010 8 21, p. 57).

            (3)  OL C 344, 2019 10 11, p. 11.


title: Komisijos Įgyvendinimo Reglamentas (ES) 2020/228 2020 m. vasario 19 d. dėl leidimo naudoti eritroziną kaip kačių ir šunų pašarų priedą (Tekstas svarbus EEE)

text:
20.2.2020

                  LT

                  Europos Sąjungos oficialusis leidinys

                  L 47/1

         KOMISIJOS ĮGYVENDINIMO REGLAMENTAS (ES) 2020/228
         2020 m. vasario 19 d.
         dėl leidimo naudoti eritroziną kaip kačių ir šunų pašarų priedą
         (Tekstas svarbus EEE)
         EUROPOS KOMISIJA,
         atsižvelgdama į Sutartį dėl Europos Sąjungos veikimo,
         atsižvelgdama į 2003 m. rugsėjo 22 d. Europos Parlamento ir Tarybos reglamentą (EB) Nr. 1831/2003 dėl priedų, skirtų naudoti gyvūnų mityboje (1), ypač į jo 9 straipsnio 2 dalį,
         kadangi:

                     (1)

                     Reglamente (EB) Nr. 1831/2003 nustatyta, kad priedams gyvūnų mityboje naudoti reikia leidimo, ir nustatytas tokio leidimo suteikimo pagrindas bei tvarka. Reglamento (EB) Nr. 1831/2003 10 straipsnio 2 dalyje nustatyta, kad reikia iš naujo įvertinti priedus, kuriuos leidžiama naudoti remiantis Tarybos direktyva 70/524/EEB (2);

                     (2)

                     neterminuotas leidimas naudoti eritroziną kaip dekoratyvinių žuvų pašarų priedą, priklausantį grupei „dažikliai, įskaitant pigmentus“ ir antraštei „kiti dažikliai“, buvo suteiktas pagal Direktyvą 70/524/EEB. Taip pat suteiktas neterminuotas leidimas naudoti jį kaip šunų ir kačių pašarų priedą, priklausantį kategorijai „dažikliai, įskaitant pigmentus“ ir antraštei „dažikliai, kuriuos leista naudoti maisto produktams dažyti pagal Bendrijos taisykles“. Vėliau, vadovaujantis Reglamento (EB) Nr. 1831/2003 10 straipsnio 1 dalies b punktu, šis priedas įtrauktas į pašarų priedų registrą kaip esamas produktas;

                     (3)

                     pagal Reglamento (EB) Nr. 1831/2003 10 straipsnio 2 dalį kartu su to reglamento 7 straipsniu buvo pateiktas prašymas iš naujo įvertinti eritroziną kaip dekoratyvinių žuvų, šunų ir kačių pašarų priedą. Pareiškėjas paprašė tą priedą priskirti prie priedų kategorijos „jusliniai priedai“ ir funkcinės grupės „dažikliai“. pagal Reglamento (EB) Nr. 1831/2003 7 straipsnį pareiškėjas taip pat paprašė leisti eritroziną naudoti pagal naują paskirtį kaip roplių pašarų priedą, skirtiną prie priedų kategorijos „jusliniai priedai“ ir funkcinės grupės „dažikliai“. Vėliau pareiškėjas atsiėmė prašymą leisti eritroziną naudoti kaip dekoratyvinių žuvų ir roplių pašarų priedą. Kartu su prašymu buvo pateikti duomenys ir dokumentai, kurių reikalaujama pagal Reglamento (EB) Nr. 1831/2003 7 straipsnio 3 dalį;

                     (4)

                     Europos maisto saugos tarnyba (toliau – Tarnyba) 2011 m. lapkričio 16 d. (3), 2015 m. rugsėjo 8 d. (4) ir 2019 m. balandžio 3 d. (5) priimtose nuomonėse padarė išvadą, kad siūlomomis naudojimo sąlygomis eritrozinas neturi nepageidaujamo poveikio gyvūnų sveikatai. Ji taip pat padarė išvadą, kad su eritrozinu buvo susietos dermatologinės reakcijos, įskaitant jautrumą šviesai, eritrodermą ir deskvamaciją, ir kad šis priedas laikomas pavojingu priedo naudotojų apatiniams kvėpavimo takams. Todėl Komisija mano, kad reikėtų imtis tinkamų apsaugos priemonių, kad būtų išvengta nepageidaujamo poveikio žmonių, ypač priedo naudotojų, sveikatai. Vadovaujantis Komisijos reglamentu (EB) Nr. 429/2008 (6), rizikos aplinkai vertinimo I etape nustatyta, kad nesant didelio poveikio aplinkai tikimybės eritrozino, kaip nemaistiniams gyvūnams skirto priedo, papildomai įvertinti nereikia, nes Tarnyba minėtose nuomonėse nepateikė jokių moksliškai pagrįstų susirūpinimą keliančių įrodymų. Tarnyba taip pat padarė išvadą, kad nagrinėjamąja medžiaga veiksmingai suteikiama spalva pašarams ir palankiai veikiama dekoratyvinių žuvų spalva. Tarnyba nemano, kad reikia nustatyti konkrečius stebėsenos po pateikimo rinkai reikalavimus. Be to, ji patvirtino pašarų priedo pašaruose analizės metodo taikymo ataskaitą, kurią pateikė Reglamentu (EB) Nr. 1831/2003 įsteigta etaloninė laboratorija;

                     (5)

                     atlikus eritrozino vertinimą nustatyta, kad Reglamento (EB) Nr. 1831/2003 5 straipsnyje nustatytos leidimų išdavimo sąlygos yra įvykdytos. Taigi, kaip nurodyta šio reglamento priede, turėtų būti išduotas leidimas naudoti minėtą priedą;

                     (6)

                     kadangi saugos sumetimais nebūtina neatidėliotinai taikyti nagrinėjamosios medžiagos leidimo sąlygų pakeitimų, tikslinga nustatyti pereinamąjį laikotarpį, per kurį suinteresuotieji subjektai galėtų pasirengti laikytis naujų su leidimu susijusių reikalavimų;

                     (7)

                     šiame reglamente nustatytos priemonės atitinka Augalų, gyvūnų, maisto ir pašarų nuolatinio komiteto nuomonę,

               PRIĖMĖ ŠĮ REGLAMENTĄ:

            1 straipsnis
            Leidimas
            Priede nurodytą medžiagą, priklausančią priedų kategorijai „jusliniai priedai“ ir funkcinei grupei „dažikliai“, leidžiama naudoti kaip priedą gyvūnų mityboje šio reglamento priede nustatytomis sąlygomis.

            2 straipsnis
            Pereinamojo laikotarpio priemonės

               1.   Priede nurodytą medžiagą ir premiksus, kurių sudėtyje yra šios medžiagos, kurie buvo pagaminti ir paženklinti iki 2020 m. rugsėjo 11 d. laikantis taisyklių, taikytų iki 2020 m. kovo 11 d., galima toliau teikti rinkai ir naudoti, kol pasibaigs turimos atsargos.

               2.   Pašarines žaliavas ir kombinuotuosius pašarus, kurių sudėtyje yra priede nurodytos medžiagos, kurie buvo pagaminti ir paženklinti iki 2022 m. kovo 11 d. laikantis taisyklių, taikytų iki 2020 m. kovo 11 d., galima toliau teikti rinkai ir naudoti, kol pasibaigs turimos atsargos.

            3 straipsnis
            Įsigaliojimas
            Šis reglamentas įsigalioja dvidešimtą dieną po jo paskelbimo Europos Sąjungos oficialiajame leidinyje.

            Šis reglamentas privalomas visas ir tiesiogiai taikomas visose valstybėse narėse.
            Priimta Briuselyje 2020 m. vasario 19 d.

                  Komisijos vardu

                  Pirmininkė

               Ursula VON DER LEYEN

            (1)  OL L 268, 2003 10 18, p. 29.

            (2)  1970 m. lapkričio 23 d. Tarybos direktyva 70/524/EEB dėl pašarų priedų (OL L 270, 1970 12 14, p. 1).

            (3)  EFSA Journal 2011;9(12):2447.

            (4)  EFSA Journal 2015;13(9):4233.

            (5)  EFSA Journal 2019;17(5):5699

            (6)  2008 m. balandžio 25 d. Komisijos reglamentas (EB) Nr. 429/2008 dėl išsamių Europos Parlamento ir Tarybos reglamento (EB) Nr. 1831/2003 įgyvendinimo taisyklių, susijusių su prašymų išduoti leidimą pašarų priedams rengimu ir teikimu bei pašarų priedų vertinimu ir leidimų išdavimu (OL L 133, 2008 5 22, p. 1).

            PRIEDAS

                        Priedo identifikavimo numeris

                        Priedas

                        Sudėtis, cheminė formulė, aprašymas, analizės metodas

                        Gyvūno rūšis arba kategorija

                        Didžiausias amžius

                        Mažiausias kiekis

                        Didžiausias kiekis

                        Kitos nuostatos

                        Leidimo galiojimo terminas

                        Veikliosios medžiagos kiekis mg/kg visaverčio pašaro, kurio drėgnis yra 12 %

                           Kategorija: jusliniai priedai. Funkcinė grupė: dažikliai. i) Medžiagos, kurios pašarams suteikia spalvą ar ją atkuria

                        2a127

                        Eritrozinas

                           Priedo sudėtis:

                        Eritrozinas aprašomas kaip medžiaga, kurios pagrindinė sudedamoji dalis yra natrio druska.
                        Kieto pavidalo

                        Šunys
                        Katės

                        –
                        –

                        –
                        –

                        16
                        13

                                    1.

                                    Priedo ir premiksų naudojimo taisyklėse nurodyti laikymo sąlygas ir stabilumą termiškai apdorojant.

                                    2.

                                    Priedo ir premiksų naudotojams pašarų ūkio subjektai nustato darbo procedūras ir organizacines priemones, kad būtų išvengta galimos su jų naudojimu susijusios rizikos. Jei šios rizikos procedūromis ir organizacinėmis priemonėmis išvengti arba sumažinti iki minimumo neįmanoma, priedas ir premiksai turi būti naudojami dėvint asmenines apsaugos priemones, įskaitant kvėpavimo takų apsaugos priemones.

                        2030 3 11

                           Priede esančios veikliosios medžiagos kaip natrio druskos apibūdinimas:

                        Eritroziną iš esmės sudaro dinatrio 2-(2,4,5,7-tetrajod-3-oksido-6-oksoksanten-9-il)benzoato monohidratas ir papildomi dažikliai, taip pat pagrindiniai nedažantys komponentai – vanduo, natrio chloridas ir (arba) natrio sulfatas.
                        Taip pat leidžiama naudoti kalcio ir kalio druskas.
                        Cheminė formulė: C20H6I4Na2O5·H2O
                        CAS numeris: 16423–68–0
                        Kieto pavidalo, gaunamas vykdant cheminę sintezę.
                        Grynumo kriterijai

                                    —

                                    bendras dažiklių kiekis ≥ 87 %, skaičiuojant bevandene natrio druska (analizės duomenys),

                                    —

                                    neorganiniai jodidai ≤ 0,1 % (skaičiuojant natrio jodidu),

                                    —

                                    vandenyje netirpi medžiaga ≤ 0,2 %;

                                    —

                                    papildomi dažikliai (išskyrus fluoresceiną) ≤ 4,0 %,

                                    —

                                    fluoresceinas ≤ 20 mg/kg;

                                    —

                                    organiniai junginiai, išskyrus dažiklius:

                                                —

                                                trijodrezorcinolis ≤ 0,2 %,

                                                —

                                                2-(2,4-dihidroksi-3,5-dijodbenzoil) benzenkarboksirūgštis ≤ 0,2 %,

                                                —

                                                eteriu ekstrahuojama medžiaga, ≤ 0,2 % ekstrahuojant iš tirpalo, kurio pH 7–8.

                           Analizės metodas
                            (1)

                        Eritrozino pašarų priede kiekybinis nustatymas:

                                    —

                                    spektrofotometrija esant 526 nm bangos ilgiui (Komisijos reglamente (ES) Nr. 231/2012 nurodytos FAO JECFA monografijos Nr. 1 4 tomas)

                              Eritrozino pašaruose kiekybinis nustatymas:

                                    —

                                    efektyvioji skysčių chromatografija kartu su dvigubąja masės spektrometrija (LC-MS/MS)

               (1)  Išsamų analizės metodų aprašymą galima rasti etaloninės laboratorijos svetainėje https://ec.europa.eu/jrc/en/eurl/feed-additives/evaluation-reports.


title: Komisijos Įgyvendinimo Reglamentas (ES) 2020/229 2020 m. vasario 19 d. dėl leidimo naudoti L-triptofaną kaip visų rūšių gyvūnų pašarų priedą (Tekstas svarbus EEE)

text:
20.2.2020

                  LT

                  Europos Sąjungos oficialusis leidinys

                  L 47/5

         KOMISIJOS ĮGYVENDINIMO REGLAMENTAS (ES) 2020/229
         2020 m. vasario 19 d.
         dėl leidimo naudoti L-triptofaną kaip visų rūšių gyvūnų pašarų priedą
         (Tekstas svarbus EEE)
         EUROPOS KOMISIJA,
         atsižvelgdama į Sutartį dėl Europos Sąjungos veikimo,
         atsižvelgdama į 2003 m. rugsėjo 22 d. Europos Parlamento ir Tarybos reglamentą (EB) Nr. 1831/2003 dėl priedų, skirtų naudoti gyvūnų mityboje (1), ypač į jo 9 straipsnio 2 dalį,
         kadangi:

                     (1)

                     Reglamente (EB) Nr. 1831/2003 nustatyta, kad priedams gyvūnų mityboje naudoti reikia leidimo, ir nustatytas tokio leidimo suteikimo pagrindas bei tvarka;

                     (2)

                     pagal Reglamento (EB) Nr. 1831/2003 7 straipsnį buvo pateikti prašymai leisti naudoti Escherichia coli KCCM 80135, Escherichia coli KCCM 80152, Escherichia coli CGMCC 7.248 arba Corynebacterium glutamicum KCCM 80176 gaminamą L-triptofaną. Kartu su prašymais buvo pateikti duomenys ir dokumentai, kurių reikalaujama pagal to EB reglamento 7 straipsnio 3 dalį;

                     (3)

                     prašymai pateikti dėl leidimo naudoti Escherichia coli KCCM 80135, Escherichia coli KCCM 80152, Escherichia coli CGMCC 7.248 arba Corynebacterium glutamicum KCCM 80176 gaminamą L-triptofaną kaip visų rūšių gyvūnų pašarų priedą, priskirtiną prie priedų kategorijos „maistiniai priedai“;

                     (4)

                     Europos maisto saugos tarnyba (toliau – Tarnyba) 2019 m. sausio 22 d. (2), 2019 m. balandžio 2 d. (3), 2019 m. balandžio 3 d. (4) ir 2019 m. gegužės 16 d. (5) priimtose nuomonėse padarė išvadą, kad siūlomomis naudojimo sąlygomis Escherichia coli KCCM 80135, Escherichia coli KCCM 80152, Escherichia coli CGMCC 7.248 arba Corynebacterium glutamicum KCCM 80176 gaminamas L-triptofanas nedaro nepageidaujamo poveikio neatrajotojų sveikatai, vartotojų saugai ar aplinkai. Kad būtų saugus atrajotojams, L-triptofanas turėtų būti apsaugotas nuo suirimo didžiajame skrandyje. Tarnyba nurodė, kad dėl Escherichia coli KCCM 80152 ir Escherichia coli CGMCC 7.248 gaminamame L-triptofane esančio endotoksinų kiekio priedo naudotojams kyla rizika jo įkvėpus. Todėl Komisija mano, kad reikėtų imtis tinkamų apsaugos priemonių, kad būtų išvengta nepageidaujamo poveikio žmonių, ypač priedo naudotojų, sveikatai. Tarnyba Escherichia coli KCCM 80135, Escherichia coli KCCM 80152, Escherichia coli CGMCC 7.248 arba Corynebacterium glutamicum KCCM 80176 gaminamą L-triptofaną laikė veiksmingu nepakeičiamosios aminorūgšties triptofano šaltiniu neatrajotojų mityboje. Kad papildomas L-triptofanas būtų visapusiškai veiksmingas atrajotojams, jis turėtų būti apsaugotas nuo suirimo didžiajame skrandyje. Tarnyba nemano, kad reikėtų nustatyti konkrečius stebėsenos po pateikimo rinkai reikalavimus. Be to, ji patvirtino pašarų priedo pašaruose analizės metodo taikymo ataskaitą, kurią pateikė Reglamentu (EB) Nr. 1831/2003 įsteigta etaloninė laboratorija;

                     (5)

                     atlikus Escherichia coli KCCM 80135, Escherichia coli KCCM 80152, Escherichia coli CGMCC 7.248 arba Corynebacterium glutamicum KCCM 80176 gaminamo L-triptofano vertinimą nustatyta, kad Reglamento (EB) Nr. 1831/2003 5 straipsnyje nustatytos leidimo suteikimo sąlygos yra įvykdytos. Taigi, kaip nurodyta šio reglamento priede, turėtų būti suteiktas leidimas naudoti minėtą medžiagą;

                     (6)

                     šiame reglamente nustatytos priemonės atitinka Augalų, gyvūnų, maisto ir pašarų nuolatinio komiteto nuomonę,

               PRIĖMĖ ŠĮ REGLAMENTĄ:

            1 straipsnis
            Priede nurodytą medžiagą, priklausančią priedų kategorijai „maistiniai priedai“ ir funkcinei grupei „aminorūgštys, jų druskos ir analogai“, leidžiama naudoti kaip priedą gyvūnų mityboje tame priede nustatytomis sąlygomis.

            2 straipsnis
            Šis reglamentas įsigalioja dvidešimtą dieną po jo paskelbimo Europos Sąjungos oficialiajame leidinyje.

            Šis reglamentas privalomas visas ir tiesiogiai taikomas visose valstybėse narėse.
            Priimta Briuselyje 2020 m. vasario 19 d.

                  Komisijos vardu

                  Pirmininkė

               Ursula VON DER LEYEN

            (1)  OL L 268, 2003 10 18, p. 29.

            (2)  EFSA Journal 2019;17(2):5601.

            (3)  EFSA Journal 2019;17(5):5694.

            (4)  EFSA Journal 2019;17(5):5695.

            (5)  EFSA Journal 2019;17(6):5729.

            PRIEDAS

                        Priedo identifikavimo numeris

                        Leidimo turėtojo pavadinimas

                        Priedas

                        Sudėtis, cheminė formulė, aprašymas, analizės metodas

                        Gyvūno rūšis arba kategorija

                        Didžiausias amžius

                        Mažiausias kiekis

                        Didžiausias kiekis

                        Kitos nuostatos

                        Leidimo galiojimo terminas

                        mg/kg visaverčio pašaro, kurio drėgnis yra 12 %

                           Maistinių priedų kategorija. Funkcinė grupė: aminorūgštys, jų druskos ir analogai.

                        3c441

                        —

                        L-triptofanas

                           Priedo sudėtis:

                        Milteliai, kuriuose yra ne mažiau kaip 98 % L-triptofano (sausos medžiagos).
                        Didžiausias 1,1′-etiliden-bis-L-triptofano (EBT) kiekis – 10 mg/kg.

                        Visos rūšys

                        —

                        —

                        —

                                    1.

                                    L-triptofanas gali būti teikiamas rinkai ir naudojamas kaip priedas preparato forma.

                                    2.

                                    Priedo ir premiksų naudotojams pašarų ūkio subjektai nustato veiklos procedūras ir organizacines priemones, kad būtų išvengta galimos rizikos, susijusios su įkvėpimu, sąlyčiu su oda ar sąlyčiu su akimis. Jei šios rizikos tokiomis procedūromis ir priemonėmis išvengti arba sumažinti iki minimumo neįmanoma, priedas ir premiksai turi būti naudojami dėvint tinkamas asmenines apsaugos priemones, įskaitant kvėpavimo takų apsaugos priemones, saugos akinius ir mūvint pirštines.

                                    3.

                                    Atsižvelgiant į endotoksinų kiekį priede ir jo dulkėjimo riziką, užtikrinama didžiausia leidžiama 1600 TV endotoksinų/m3 oro  (2) ekspozicija.

                                    4.

                                    L-triptofanas gali būti naudojamas su geriamuoju vandeniu.

                                    5.

                                    Atrajotojų atveju L-triptofanas turi būti apsaugotas nuo suirimo didžiajame skrandyje.

                                    6.

                                    Priedo etiketėse nurodomas drėgnis.

                                    7.

                                    Priedo ir premiksų etiketėse nurodoma:
                                    „Papildomai naudojant L-triptofaną, ypač su geriamuoju vandeniu, reikėtų atsižvelgti į visų pagrindinių ir sąlyginai pagrindinių aminorūgščių šaltinius, kad būtų išvengta disbalanso.“

                        2030 3 11

                           Veikliosios medžiagos apibūdinimas:

                        L-triptofanas, gaunamas fermentuojant su Escherichia coli KCCM 80135,

                           Escherichia coli KCCM 80152,

                           Escherichia coli CGMCC 7.248 arba

                           Corynebacterium glutamicum KCCM 80176.
                        Cheminė formulė C11H12N2O2

                        CAS Nr. 73-22-3

                           Analizės metodai
                            (1):
                        L-triptofano nustatymas pašarų priede:

                                    —

                                    Maisto cheminių medžiagų kodekso L-triptofanui skirtas skyrius.

                              Triptofano nustatymas pašarų priede ir premiksuose:

                                    —

                                    efektyvioji skysčių chromatografija ir fluorescencinis aptikimas (HPLC-FLD) – EN ISO 13904.

                              Triptofano kiekio nustatymas kombinuotajame pašare ir pašarinėse žaliavose:

                                    —

                                    efektyvioji skysčių chromatografija ir fluorescencinis aptikimas (HPLC-FLD) – Komisijos reglamentas (EB) Nr. 152/2009 (III priedo G dalis).

                              Triptofano nustatymas vandenyje:

                                    —

                                    efektyvioji skysčių chromatografija ir fluorescencinis aptikimas (HPLC-FLD).

               (1)  Išsamų analizės metodų aprašymą galima rasti etaloninės laboratorijos svetainėje https://ec.europa.eu/jrc/en/eurl/feed-additives/evaluation-reports.

               (2)  Ekspozicija apskaičiuota remiantis endotoksinų kiekiu priede ir priedo dulkėjimo rizika pagal EFSA taikytą metodą (EFSA Journal 2017;15(3):4705); analizės metodas: Europos farmakopėja 2.6.14. (bakteriniai endotoksinai).


title: Komisijos įgyvendinimo reglamentas (ES) 2020/230 2020 m. vasario 19 d. kuriuo inicijuojamas tyrimas dėl galimo antidempingo priemonių, nustatytų Įgyvendinimo reglamentu (ES) 2015/83 importuojamam Kinijos Liaudies Respublikos kilmės mononatrio glutamatui, vengimo ir įpareigojama tokius importuojamus produktus registruoti

text:
20.2.2020

                  LT

                  Europos Sąjungos oficialusis leidinys

                  L 47/9

         KOMISIJOS ĮGYVENDINIMO REGLAMENTAS (ES) 2020/230
         2020 m. vasario 19 d.
         kuriuo inicijuojamas tyrimas dėl galimo antidempingo priemonių, nustatytų Įgyvendinimo reglamentu (ES) 2015/83 importuojamam Kinijos Liaudies Respublikos kilmės mononatrio glutamatui, vengimo ir įpareigojama tokius importuojamus produktus registruoti
         EUROPOS KOMISIJA,
         atsižvelgdama į Sutartį dėl Europos Sąjungos veikimo,
         atsižvelgdama į 2016 m. birželio 8 d. Europos Parlamento ir Tarybos reglamentą (ES) 2016/1036 dėl apsaugos nuo importo dempingo kaina iš Europos Sąjungos narėmis nesančių valstybių (1), ypač į jo 13 straipsnio 3 dalį ir 14 straipsnio 5 dalį,
         informavusi valstybes nares,
         kadangi:

            A.   PRAŠYMAS

                     (1)

                     Europos Komisija pagal Reglamento (ES) 2016/1036 (toliau – pagrindinis reglamentas) 13 straipsnio 3 dalį ir 14 straipsnio 5 dalį gavo prašymą ištirti galimą antidempingo priemonių, nustatytų importuojamam Kinijos Liaudies Respublikos kilmės mononatrio glutamatui, vengimą ir nustatyti reikalavimą tokius importuojamus produktus registruoti.

            B.   PRODUKTAS

                     (2)

                     Su galimu priemonių vengimu susijęs produktas yra mononatrio glutamatas (toliau – MSG). Jo KN kodas šiuo metu yra ex 2922 42 00 (papildomas TARIC kodas 2922420010) ir jis yra Kinijos Liaudies Respublikos kilmės (toliau – nagrinėjamasis produktas). Nagrinėjamajam produktui taikomos antidempingo priemonės.

                     (3)

                     Produktas, dėl kurio atliekamas priemonių vengimo tyrimas, yra tas pats produktas, kuris yra apibrėžtas ankstesnėje konstatuojamojoje dalyje, bet mišinyje arba tirpale, kai gautame produkte yra ne mažiau kaip 50 % mononatrio glutamato sausosios masės. Produktai, su kuriais gali būti maišomas MSG, yra, pavyzdžiui, druskos, cukrūs, krakmolai, maltodekstrinai ar įvairūs pagardai. Produkto, dėl kurio turi būti atliktas tyrimas, Komisijos įgyvendinimo reglamento (ES) 2015/83 (2) įsigaliojimo dieną KN kodai buvo ex 2103 90 90, ex 2104 10 00, ex 2104 20 00, ex 3824 90 92, ex 3824 90 93 ir ex 3824 90 96 (TARIC kodai ex ex2103909010, ex ex2103909080, ex ex2104100010, ex ex2104100090, ex ex3824909299, ex ex3824909390 ir ex ex3824909699. Ex21042000 kodui nebuvo priskirtas konkretus TARIC kodas) (toliau – MSG mišiniai).

            C.   GALIOJANČIOS PRIEMONĖS

                     (4)

                     Šiuo metu galiojančios priemonės, kurių, kaip įtariama, vengiama, yra galutinis antidempingo muitas, nustatytas Įgyvendinimo reglamentu (ES) 2015/83 (toliau – galiojančios priemonės).

            D.   PAGRINDAS

                     (5)

                     Pareiškėjas pateikė pakankamai įrodymų, kad importuojamam nagrinėjamajam produktui galiojančių antidempingo priemonių vengiama nagrinėjamąjį produktą šiek tiek pakeičiant.

                     (6)

                     Konkrečiai – eksporto statistiniai duomenys (COMEXT ir IHS Global) rodo, kad nagrinėjamajam produktui Komisijos įgyvendinimo reglamentu (ES) 2015/83 nustačius galutinį antidempingo muitą, gerokai pasikeitė su eksportu iš Kinijos Liaudies Respublikos į Sąjungą susijusios prekybos pobūdis. Nėra jokios kitos pagrįstos priežasties arba pateisinančios ekonominės aplinkybės, išskyrus muito nustatymą, kuria būtų galima paaiškinti tokį pasikeitimą.

                     (7)

                     Be to, yra įrodymų, kad šis pokytis atsiranda dėl šiek tiek pakeisto nagrinėjamojo produkto importo. Nagrinėjamasis produktas yra keičiamas pridedant nedidelį kiekį NaCl (valgomosios druskos), kuri šiek tiek pakeičia nagrinėjamąjį produktą nepakeisdama jo pagrindinių savybių. Iš įrodymų matyti, kad nėra kitos pagrįstos priežasties arba pateisinančios ekonominės aplinkybės, išskyrus muito nustatymą, kuria būtų galima paaiškinti tokią praktiką, procesą arba darbą.

                     (8)

                     Be to, pareiškėjas pateikė pakankamai įrodymų, kad nagrinėjamajam produktui nustatytų galiojančių antidempingo priemonių taisomasis poveikis mažinamas ir kiekio, ir kainos požiūriu. Panašu, kad vietoje nagrinėjamojo produkto importuojamas didelis tiriamojo produkto kiekis. Be to, yra pakankamai įrodymų, kad tiriamasis produktas importuojamas mažesne kaina, palyginti su nežalinga kaina, nustatyta atlikus tyrimą, po kurio buvo nustatytos galiojančios priemonės.

                     (9)

                     Galiausiai pareiškėjas pateikė pakankamai įrodymų, kad, palyginti su pirmiau nustatyta normaliąja verte, vykdomas tiriamojo produkto kainų dempingas.

                     (10)

                     Jei tyrimo metu būtų nustatyta kita nei 7 konstatuojamojoje dalyje aprašyta vengimo veikla, kuriai taikomas pagrindinio reglamento 13 straipsnis, tokia veikla taip pat gali būti tiriama.

            E.   PROCEDŪRA

                     (11)

                     Atsižvelgdama į tai, kas išdėstyta pirmiau, Komisija priėjo prie išvados, jog esama pakankamai įrodymų tyrimo inicijavimui pagal pagrindinio reglamento 13 straipsnio 3 dalį pagrįsti ir nustatyti reikalavimą importuojamus tiriamuosius produktus registruoti pagal pagrindinio reglamento 14 straipsnio 5 dalį.

                     (12)

                     Kad būtų gauta informacija, reikalinga šiam tyrimui, visos suinteresuotosios šalys turėtų nedelsdamos, bet ne vėliau kaip per šio reglamento 3 straipsnio 2 dalyje nustatytą terminą, kreiptis į Komisiją. Šio reglamento 3 straipsnio 2 dalyje nustatytas terminas taikomas visoms suinteresuotosioms šalims. Prireikus taip pat gali būti prašoma, kad informacijos pateiktų Sąjungos pramonė.

                     (13)

                     Kinijos Liaudies Respublikos valdžios institucijoms bus pranešta apie tyrimo inicijavimą.

            a)   Rašytinės informacijos teikimo, užpildytų klausimynų siuntimo ir susirašinėjimo tvarka

                     (14)

                     Prekybos apsaugos tyrimams atlikti Komisijai pateikiama informacija neturi būti saugoma autorių teisių. Prieš pateikdamos Komisijai informaciją ir (arba) duomenis, kurių autorių teisės priklauso trečiajai šaliai, suinteresuotosios šalys turi paprašyti autorių teisių subjekto specialaus leidimo, kuriuo būtų aiškiai leidžiama: a) Komisijai naudoti informaciją ir duomenis atliekant šį prekybos apsaugos tyrimą ir b) pateikti informaciją ir (arba) duomenis šio tyrimo suinteresuotosioms šalims taip, kad jos galėtų pasinaudoti savo teise į gynybą.

                     (15)

                     Visa laikyti konfidencialia prašoma rašytinė informacija, įskaitant šiame reglamente prašomą informaciją, užpildytus klausimynus ir suinteresuotųjų šalių susirašinėjimą, ženklinama „riboto naudojimo“ grifu (3). Šalys, teikiančios informacijos tyrimo metu, kviečiamos pagrįsti savo prašymą laikyti informaciją konfidencialia.

                     (16)

                     Suinteresuotosios šalys, teikiančios „riboto naudojimo“ informaciją, pagal Reglamento (ES) 2016/1036 19 straipsnio 2 dalį privalo kartu pateikti nekonfidencialią tokios informacijos santrauką, paženklintą grifu „suinteresuotosioms šalims susipažinti“. Santrauka turėtų būti pakankamai išsami, kad būtų galima tinkamai suprasti konfidencialios informacijos esmę.

                     (17)

                     Jei konfidencialią informaciją teikianti šalis nenurodo tinkamos prašymo laikyti informaciją konfidencialia priežasties arba nepateikia reikiamos formos ir kokybės nekonfidencialios tokios informacijos santraukos, Komisija į tokią informaciją gali neatsižvelgti, nebent remiantis atitinkamais šaltiniais įrodoma, kad ši informacija yra teisinga.

                     (18)

                     Visą informaciją ir prašymus, įskaitant nuskenuotus įgaliojimus ir sertifikatus, suinteresuotosios šalys raginamos teikti per TRON.tdi (https://tron.trade.ec.europa.eu/tron/TDI).
                     Kad galėtų naudotis TRON.tdi, suinteresuotosios šalys turi turėti „ES Login“ paskyrą. Išsamios instrukcijos, kaip registruotis ir naudoti TRON.tdi, pateikiamos adresu https://webgate.ec.europa.eu/tron/resources/documents/gettingStarted.pdf.
                     Naudodamos TRON.tdi arba e. paštą suinteresuotosios šalys sutinka su elektroninio informacijos teikimo taisyklėmis, nustatytomis dokumente „Susirašinėjimas su Europos Komisija nagrinėjant prekybos apsaugos bylas“, paskelbtame Prekybos generalinio direktorato svetainėje http://trade.ec.europa.eu/doclib/docs/2011/june/tradoc_148003.pdf
                     Suinteresuotosios šalys turi nurodyti savo pavadinimą, adresą, telefono numerį ir galiojantį e. pašto adresą, be to, jos turėtų užtikrinti, jog nurodytas e. pašto adresas būtų oficialios darbinės dėžutės, kuri kasdien tikrinama. Kai bus pateikti kontaktiniai duomenys, Komisija bendraus su suinteresuotosiomis šalimis tik e. paštu, nebent šios aiškiai nurodytų pageidaujančios visus dokumentus iš Komisijos gauti kitomis ryšio priemonėmis arba dokumentus dėl jų pobūdžio tektų siųsti registruotu paštu. Išsamesnių taisyklių ir informacijos dėl susirašinėjimo su Komisija, įskaitant informacijos teikimo e. paštu principus, suinteresuotosios šalys gali rasti minėtose susirašinėjimo su suinteresuotosiomis šalimis gairėse.
                     Komisijos adresas susirašinėjimui:

                                 European Commission

                                 Directorate-General for Trade

                                 Directorate H

                                 Office: CAHR 04/039

                                 1049 Brussels

                                 BELGIUM

                           TRON.tdi adresas: https://tron.trade.ec.europa.eu/tron/TDI
                     E. paštas TRADE-R719@ec.europa.eu

            b)   Informacijos rinkimas ir suinteresuotųjų šalių išklausymas

                     (19)

                     Visos suinteresuotosios šalys, įskaitant Sąjungos pramonę, importuotojus ir visas atitinkamas asociacijas, raginamos iki 3 straipsnio 2 dalyje nuodyto termino raštu pareikšti savo nuomonę ir pateikti patvirtinamuosius dokumentus. Be to, Komisija gali išklausyti suinteresuotąsias šalis, jei jos raštu pateikia prašymą ir nurodo svarbias priežastis, dėl kurių jas reikėtų išklausyti.

            c)   Atleidimas nuo reikalavimo registruoti importuojamus produktus arba nuo priemonių

                     (20)

                     Remiantis pagrindinio reglamento 13 straipsnio 4 dalimi importuojamam tiriamajam produktui gali būti netaikomas reikalavimas registruoti arba priemonės, jeigu importas nelaikomas priemonių vengimu.

                     (21)

                     Kadangi priemonių galimai vengiama ne Sąjungoje, atleidimas pagal pagrindinio reglamento 13 straipsnio 4 dalį gali būti suteikiamas tiems Kinijos Liaudies Respublikos tiriamojo produkto gamintojams, kurie gali įrodyti neužsiimantys vengimo praktika, kaip apibrėžta pagrindinio reglamento 13 straipsnio 1 ir 2 dalyse. Gamintojai, pageidaujantys, kad jiems būtų suteiktas atleidimas, turėtų pranešti apie save per šio reglamento 3 straipsnio 1 dalyje nustatytą terminą. Klausimynas, kuris turi būti pateiktas per šio reglamento 3 straipsnio 2 dalyje nustatytą terminą, pateikiamas suinteresuotosioms šalims susipažinti skirtoje byloje ir Prekybos GD svetainėje https://trade.ec.europa.eu/tdi/case_details.cfm?id=2448.

                     (22)

                     Terminas, iki kurio turi būti atsakyta į klausimyną, ir kiti šiame reglamente arba konkrečiuose suinteresuotosioms šalims skirtuose pranešimuose nurodyti terminai bus pratęsti ne daugiau kaip iki 3 papildomų dienų. Toks pratęsimas gali būti pratęstas ne daugiau kaip iki 7 dienų, jei prašančioji šalis gali įrodyti, kad susidarė išskirtinės aplinkybės.

            F.   REGISTRACIJA

                     (23)

                     Remiantis pagrindinio reglamento 14 straipsnio 5 dalimi, importuojamam tiriamajam produktui turi būti taikomas registracijos reikalavimas siekiant užtikrinti, kad nuo tokio importuojamo produkto registracijos dienos galėtų būti taikomi reikiamo dydžio antidempingo muitai, jeigu atlikus tyrimą būtų nustatytas vengimas.

                     (24)

                     Šiek tiek pakeistam produktui taikomos išplėstos priemonės turėtų apimti tokį patį įpareigojimą, kuris nustatytas pagal galiojančias priemones. Jei gali būti nustatyta, kad priemonių vengia bendradarbiaujantis gamintojas, kuriam nustatyti individualūs skirtumai, jie tampa taikytini. Kitu atveju būtų taikoma kitiems eksportuotojams taikoma muito norma.

            G.   TERMINAI

                     (25)

                     Tinkamo administravimo tikslais reikėtų nustatyti terminą, iki kurio:

                                 —

                                 suinteresuotosios šalys gali pranešti apie save Komisijai, pareikšti nuomonę raštu ir pateikti klausimyno atsakymus arba kitą informaciją, į kurią reikia atsižvelgti atliekant tyrimą,

                                 —

                                 suinteresuotosios šalys galėtų raštu pateikti prašymą Komisijai jas išklausyti.

                     (26)

                     Atkreipiamas dėmesys į tai, kad pagrindiniame reglamente išdėstytų procesinių teisių įgyvendinimas priklauso nuo to, ar per šio reglamento 3 straipsnyje nustatytą terminą šalys pranešė apie save.

            H.   NEBENDRADARBIAVIMAS

                     (27)

                     Jei suinteresuotoji šalis atsisako leisti susipažinti su būtina informacija, jos nepateikia per nustatytą terminą arba akivaizdžiai trukdo tyrimui, pagal pagrindinio reglamento 18 straipsnį išvados (teigiamos arba neigiamos) gali būti daromos remiantis turimais faktais.

                     (28)

                     Nustačius, kad suinteresuotoji šalis pateikė melagingą ar klaidinančią informaciją, į ją neatsižvelgiama ir pagal pagrindinio reglamento 18 straipsnį gali būti remiamasi turimais faktais.

                     (29)

                     Jei suinteresuotoji šalis nebendradarbiauja arba bendradarbiauja tik iš dalies ir todėl išvados grindžiamos turimais faktais pagal pagrindinio reglamento 18 straipsnį, rezultatas gali būti mažiau palankus suinteresuotajai šaliai nei bendradarbiavimo atveju.

            I.   TYRIMO TVARKARAŠTIS

                     (30)

                     Laikantis pagrindinio reglamento 13 straipsnio 3 dalies, tyrimas bus baigtas per devynis mėnesius nuo šio reglamento įsigaliojimo dienos.

            J.   ASMENS DUOMENŲ TVARKYMAS

                     (31)

                     Pažymima, kad visi per šį tyrimą surinkti asmens duomenys bus naudojami laikantis Europos Parlamento ir Tarybos reglamento (ES) 2018/1725 dėl fizinių asmenų apsaugos Sąjungos institucijoms, organams, tarnyboms ir agentūroms tvarkant asmens duomenis ir laisvo tokių duomenų judėjimo (4).

                     (32)

                     Pranešimą apie duomenų apsaugą, kuriuo visi asmenys informuojami apie asmens duomenų tvarkymą vykdant Komisijos prekybos apsaugos veiklą, galima rasti Prekybos GD svetainėje http://ec.europa.eu/trade/policy/accessing-markets/trade-defence/.

            K.   BYLAS NAGRINĖJANTIS PAREIGŪNAS

                     (33)

                     Suinteresuotosios šalys gali prašyti, kad nagrinėjant bylą dalyvautų prekybos bylas nagrinėjantis pareigūnas. Bylas nagrinėjantis pareigūnas tikrina prašymus susipažinti su byla, ginčus dėl dokumentų konfidencialumo, prašymus pratęsti terminą ir visus kitus prašymus, susijusius su suinteresuotųjų šalių ir trečiųjų šalių teisėmis į gynybą, kurie gali būti pateikti tyrimo metu.

                     (34)

                     Bylas nagrinėjantis pareigūnas gali surengti klausymą ir veikti kaip suinteresuotosios (-ųjų) šalies (-ių) ir Komisijos tarnybų tarpininkas, kad būtų visapusiškai užtikrintos suinteresuotųjų šalių teisės į gynybą.

                     (35)

                     Prašymai išklausyti dalyvaujant bylas nagrinėjančiam pareigūnui turėtų būti teikiami raštu, o juose nurodomos prašymo priežastys. Bylas nagrinėjantis pareigūnas išnagrinės prašymo priežastis. Šie klausymai turėtų vykti tik tuo atveju, jei klausimai per tinkamą laiką nebuvo išspręsti su Komisijos tarnybomis.

                     (36)

                     Visi prašymai turi būti pateikti tinkamu laiku, kad nebūtų sutrukdyta sklandžiai vykdyti tyrimus. Todėl suinteresuotosios šalys gali prašyti, kad nagrinėjant bylą dalyvautų bylas nagrinėjantis pareigūnas kuo greičiau po tokio įvykio, dėl kurio toks dalyvavimas yra pagrįstas. Iš esmės 3 straipsnyje nustatytas prašymų išklausyti dalyvaujant Komisijos tarnyboms tvarkaraštis taikomas mutatis mutandis prašymams išklausyti dalyvaujant bylas nagrinėjančiam pareigūnui. Jeigu prašymai išklausyti pateikiami nesilaikant atitinkamų tvarkaraščių, bylas nagrinėjantis pareigūnas taip pat išnagrinės tokių pavėluotai pateiktų prašymų priežastis, iškeltų klausimų pobūdį ir šių klausimų poveikį teisėms į gynybą, tinkamai atsižvelgdamas į poreikį užtikrinti gerą administravimą ir laiku baigti tyrimą.

                     (37)

                     Daugiau informacijos ir kontaktinius duomenis suinteresuotosios šalys gali rasti bylas nagrinėjančio pareigūno tinklalapiuose Prekybos generalinio direktorato svetainėje http://ec.europa.eu/trade/trade-policy-and-you/contacts/hearing-officer/,

               PRIĖMĖ ŠĮ REGLAMENTĄ:

            1 straipsnis
            Pagal Reglamento (ES) 2016/1036 13 straipsnio 3 dalį inicijuojamas tyrimas siekiant nustatyti, ar į Sąjungą importuojant Kinijos Liaudies Respublikos kilmės mononatrio glutamatą, mišinyje arba tirpale, kai gautame produkte yra ne mažiau kaip 50 % mononatrio glutamato sausosios masės, kurio KN kodai šiuo metu yra ex 2103 90 90, ex 2104 10 00, ex 2104 20 00, ex 3824 99 92, ex 3824 99 93 ir ex 3824 99 96 (TARIC kodai 2103909011, 2103909081, 2104100011, 2104100081, 2104200011, 3824999298, 3824999389 ir 3824999689), vengiama priemonių, nustatytų Komisijos įgyvendinimo reglamentu (ES) 2015/83.

            2 straipsnis

               1.   Vadovaudamosi Reglamento (ES) 2016/1036 13 straipsnio 3 dalimi ir 14 straipsnio 5 dalimi valstybių narių muitinės imasi reikiamų veiksmų, kad būtų registruojami šio reglamento 1 straipsnyje nurodyti į Sąjungą importuojami produktai.

               2.   Registravimas baigiamas po devynių mėnesių nuo šio reglamento įsigaliojimo dienos.

               3.   Komisija gali nurodyti muitinėms neberegistruoti į Sąjungą importuojamų produktų, kuriuos pagamino eksportuotojai ir (arba) gamintojai, pateikę prašymą atleisti juos nuo registracijos reikalavimo ir, kaip nustatyta, atitinkantys atleidimo sąlygas.

            3 straipsnis

               1.   Suinteresuotosios šalys privalo pranešti apie save Komisijai per 15 dienų nuo šio reglamento įsigaliojimo dienos.

               2.   Jei suinteresuotosios šalys nori, kad tyrimo metu būtų atsižvelgta į jų pastabas, jos privalo pranešti apie save Komisijai, raštu pareikšti savo nuomonę ir pateikti klausimyno atsakymus arba kitą informaciją per 37 dienas nuo šio reglamento įsigaliojimo dienos, jeigu nenurodyta kitaip.

               3.   Per tą patį 37 dienų terminą suinteresuotosios šalys taip pat gali prašyti, kad Komisija jas išklausytų. Prašymus išklausyti dėl tyrimo inicijavimo etapo privaloma pateikti per 15 dienų nuo šio reglamento įsigaliojimo dienos. Visi prašymai išklausyti turi būti pateikiami raštu, o juose nurodomos prašymo priežastys.

            4 straipsnis
            Šis reglamentas įsigalioja kitą dieną po jo paskelbimo Europos Sąjungos oficialiajame leidinyje.

            Šis reglamentas privalomas visas ir tiesiogiai taikomas visose valstybėse narėse.
            Priimta Briuselyje 2020 m. vasario 19 d.

                  Komisijos vardu

                  Pirmininkė

               Ursula VON DER LEYEN

            (1)  OL L 176, 2016 6 30, p. 21.

            (2)  2015 m. sausio 21 d. Komisijos įgyvendinimo reglamentas (ES) 2015/83, kuriuo, atlikus priemonių galiojimo termino peržiūrą pagal Tarybos reglamento (EB) Nr. 1225/2009 11 straipsnio 2 dalį, importuojamam Kinijos Liaudies Respublikos kilmės mononatrio glutamatui nustatomas galutinis antidempingo muitas (OL L 15, 2015 1 22, p. 31).

            (3)  „Riboto naudojimo“ dokumentas yra konfidencialus dokumentas pagal pagrindinio reglamento 19 straipsnį ir PPO susitarimo dėl GATT 1994 VI straipsnio įgyvendinimo (Antidempingo susitarimo) 6 straipsnį. Toks dokumentas taip pat saugomas pagal Europos Parlamento ir Tarybos reglamento (EB) Nr. 1049/2001 (OL L 145, 2001 5 31, p. 43) 4 straipsnį.

            (4)  2018 m. spalio 23 d. Europos Parlamento ir Tarybos reglamentas (ES) 2018/1725 dėl fizinių asmenų apsaugos Sąjungos institucijoms, organams, tarnyboms ir agentūroms tvarkant asmens duomenis ir dėl laisvo tokių duomenų judėjimo, kuriuo panaikinamas Reglamentas (EB) Nr. 45/2001 ir Sprendimas Nr. 1247/2002/EB, OL L 295, 2018 11 21, p. 39.


title: Komisijos Įgyvendinimo Reglamentas (ES) 2020/236 2020 m. vasario 14 d. kuriuo į saugomų kilmės vietos nuorodų ir saugomų geografinių nuorodų registrą įtraukiamas pavadinimas „Huile d’olive de Provence“ (SKVN)

text:
21.2.2020

                  LT

                  Europos Sąjungos oficialusis leidinys

                  L 48/1

         KOMISIJOS ĮGYVENDINIMO REGLAMENTAS (ES) 2020/236
         2020 m. vasario 14 d.
         kuriuo į saugomų kilmės vietos nuorodų ir saugomų geografinių nuorodų registrą įtraukiamas pavadinimas „Huile d’olive de Provence“ (SKVN)
         EUROPOS KOMISIJA,
         atsižvelgdama į Sutartį dėl Europos Sąjungos veikimo,
         atsižvelgdama į 2012 m. lapkričio 21 d. Europos Parlamento ir Tarybos reglamentą (ES) Nr. 1151/2012 (1) dėl žemės ūkio ir maisto produktų kokybės sistemų, ypač į jo 52 straipsnio 2 dalį,
         kadangi:

                     (1)

                     remiantis Reglamento (ES) Nr. 1151/2012 50 straipsnio 2 dalies a punktu, Prancūzijos paraiška įregistruoti pavadinimą „Huile d’olive de Provence“ paskelbta Europos Sąjungos oficialiajame leidinyje (2);

                     (2)

                     prieštaravimo pareiškimų pagal Reglamento (ES) Nr. 1151/2012 51 straipsnį Komisija negavo, todėl pavadinimas „Huile d’olive de Provence“ turi būti įregistruotas,

               PRIĖMĖ ŠĮ REGLAMENTĄ:

            1 straipsnis
            Įregistruojamas pavadinimas „Huile d’olive de Provence“ (SKVN).
            Pirmoje pastraipoje nurodytas pavadinimas – tai produkto, priklausančio Komisijos įgyvendinimo reglamento (ES) Nr. 668/2014 (3) XI priede nurodytai 1.5 klasei „Aliejus ir riebalai (sviestas, margarinas, aliejus ir kt.)“, pavadinimas.

            2 straipsnis
            Šis reglamentas įsigalioja dvidešimtą dieną po jo paskelbimo Europos Sąjungos oficialiajame leidinyje.

            Šis reglamentas privalomas visas ir tiesiogiai taikomas visose valstybėse narėse.
            Priimta Briuselyje 2020 m. vasario 14 d.

                  Komisijos vardu

                  Pirmininkės pavedimu

               Janusz WOJCIECHOWSKI

                  Komisijos narys

            (1)  OL L 343, 2012 12 14, p. 1.

            (2)  OL C 325, 2019 9 30, p. 10.

            (3)  2014 m. birželio 13 d. Komisijos įgyvendinimo reglamentas (ES) Nr. 668/2014, kuriuo nustatomos Europos Parlamento ir Tarybos reglamento (ES) Nr. 1151/2012 dėl žemės ūkio ir maisto produktų kokybės sistemų taikymo taisyklės (OL L 179, 2014 6 19, p. 36).


title: Komisijos Įgyvendinimo Reglamentas (ES) 2020/237 2020 m. vasario 14 d. kuriuo į saugomų kilmės vietos nuorodų ir saugomų geografinių nuorodų registrą įtraukiamas pavadinimas„Bjelovarski kvargl“ (SGN)

text:
21.2.2020

                  LT

                  Europos Sąjungos oficialusis leidinys

                  L 48/2

         KOMISIJOS ĮGYVENDINIMO REGLAMENTAS (ES) 2020/237
         2020 m. vasario 14 d.
         kuriuo į saugomų kilmės vietos nuorodų ir saugomų geografinių nuorodų registrą įtraukiamas pavadinimas„Bjelovarski kvargl“ (SGN)
         EUROPOS KOMISIJA,
         atsižvelgdama į Sutartį dėl Europos Sąjungos veikimo,
         atsižvelgdama į 2012 m. lapkričio 21 d. Europos Parlamento ir Tarybos reglamentą (ES) Nr. 1151/2012 (1) dėl žemės ūkio ir maisto produktų kokybės sistemų, ypač į jo 52 straipsnio 2 dalį,
         kadangi:

                     (1)

                     remiantis Reglamento (ES) Nr. 1151/2012 50 straipsnio 2 dalies a punktu, Kroatijos paraiška įregistruoti pavadinimą „Bjelovarski kvargl“ paskelbta Europos Sąjungos oficialiajame leidinyje (2);

                     (2)

                     prieštaravimo pareiškimų pagal Reglamento (ES) Nr. 1151/2012 51 straipsnį Komisija negavo, todėl pavadinimas „Bjelovarski kvargl“ turi būti įregistruotas,

               PRIĖMĖ ŠĮ REGLAMENTĄ:

            1 straipsnis
            Įregistruojamas pavadinimas „Bjelovarski kvargl“ (SGN).
            Pirmoje pastraipoje nurodytas pavadinimas – tai produkto, priklausančio Komisijos įgyvendinimo reglamento (ES) Nr. 668/2014 (3) XI priede nurodytai 1.3 klasei „Sūriai“, pavadinimas.

            2 straipsnis
            Šis reglamentas įsigalioja dvidešimtą dieną po jo paskelbimo Europos Sąjungos oficialiajame leidinyje.

            Šis reglamentas privalomas visas ir tiesiogiai taikomas visose valstybėse narėse.
            Priimta Briuselyje 2020 m. vasario 14 d.

                  Komisijos vardu

                  Pirmininkės pavedimu

               Janusz WOJCIECHOWSKI

                  Komisijos narys

            (1)  OL L 343, 2012 12 14, p. 1.

            (2)  OL C 320, 2019 9 24, p. 9.

            (3)  2014 m. birželio 13 d. Komisijos įgyvendinimo reglamentas (ES) Nr. 668/2014, kuriuo nustatomos Europos Parlamento ir Tarybos reglamento (ES) Nr. 1151/2012 dėl žemės ūkio ir maisto produktų kokybės sistemų taikymo taisyklės (OL L 179, 2014 6 19, p. 36).